«Икки йилдан бери кутиб яшаяпмиз» – Andijon Сity туфайли уйлари бузилишга тушган оилалар нимадан норози? – КУН УЗ\nГлавная / Иқтисодиёт / «Икки йилдан бери кутиб яшаяпмиз» – Andijon Сity туфайли уйлари бузилишга тушган оилалар нимадан норози?\nanvarj63 3 weeks ago\tИқтисодиёт Comments Off on «Икки йилдан бери кутиб яшаяпмиз» – Andijon Сity туфайли уйлари бузилишга тушган оилалар нимадан норози? 24 Показы\nKun.uz сайти таҳририятига Андижон шаҳрининг «Мустақиллик» маҳалласи, Бектош Раҳимов кўчасида яшовчи аҳоли вакилларидан мурожаат келиб тушди. Арзномачилар – Н.Сискова, С.Аванесова ва С.Габбасова яшайдиган умумий ҳовлидаги уйлар осмонўпар бинолар мажмуаси қад ростлаётган «Andijon Сity» ҳудудида экан.\nЖадал қурилиш кетаётган ҳудуддаги бошқа аҳолининг уйлари бузилиб, кўчиб кетишган бўлса-да, «снос»га тушган умумий ҳовлидаги 8та хонадон ҳали ҳам яшаб келмоқда. Тўғриси, атроф тўла қурилиш жараёни, бузилган деворлар, қурилиш чиқиндилари, чанг, техникалар овози қулоқни ёрадиган жойда уй эгалари кўчиб кетмай яшаётгани ғалати ҳолат.\nМурожаатчиларнинг уйлари бузилиши 2018 йил май ойида аниқ бўлган. Арзномачиларнинг билдиришича, шаҳар ҳокимлиги уларнинг муаммосини ечиш масаласига жиддий эътибор қаратмаётган экан. Мутасаддилар компенсация тўлаш учун хонадон эгаларига уйларини баҳолатиши лозимлигини билдирган. Бироқ, уй эгаларида холис баҳоловчига беришга маблағ йўқлиги учун ҳокимиятдан баҳоловчи билан таъминлашни сўрашган. Лекин баҳолатиш ишлари чўзилиб келмоқда.\nМуаммоли вазиятни ўрганиш бўйича икки томон – мурожаатчилар ва Андижон шаҳар ҳокимлиги билан учрашдик.\n«Қачон кўчиб кетишимиз аниқ эмас»\nБектош Раҳимов кўчасидаги умумий ҳовлининг 18-уйида тўпланган мурожаатчилар бирин-кетин юзага келган муаммолар ҳақида сўзлашди.\nШу хонадонда яшовчи Эльвира Исламгулова атрофда катта қурилиш ишлари кетаётган ҳудуд ичида қолиб кетишгани ва аҳволлари жуда оғирлиги ҳақида гапирди. Оиланинг олти нафар аъзоси бор. Хонадон улуғи, узоқ йиллар педагогик фаолият олиб борган София она Габбасова 90 ёшда экан.\n«Андижон шаҳар ҳокимлиги томонидан 2018 йилнинг май ойида биз яшайдиган ҳудудда янги лойиҳадаги бинолар қурилиши бошлангани ва уйларимиз «снос»га тушгани ҳақида огоҳлантиришган эди. Биз янгиликни тўғри тушуниб қабул қилдик, чунки шаҳар обод ва гўзал бўлиши керак. «Огоҳлантириш хати» олганимизга мана икки йил бўлди.\nШаҳар ҳокимлиги бизга ўша пайтда худди ўзимизникидек уй сотиб олиб беришни ваъда қилган.\nШундан сўнг, шаҳар ҳокимлигидан келиб, биз яшайдиган уйларни ўрганишди. Мана икки йилдирки, биз кутиш билан ҳаёт кечиряпмиз. Огоҳлантиришганидан буён узоқ вақт ўтган бўлса-да бизларни бошқа жойга кўчириш бўйича ҳеч қандай иш қилинмади. Шаҳар ҳокимлиги фақат ваъдалар бериб келяпти, холос.\nКўриб турганингиздек, деразаларимиз ва деворларимиз ортида кўп қаватли бинолар қурилиши авжига чиққан. Аввалига уйларни бузишди. Кечаю-кундуз эксковатор, кранлар ишлайди. Чанг-тўзонда яшадик. Сўнг оғир қурилиш техникалари ишлаши оқибатида уйларимиз деворлари ва шифтлари дарз кета бошлади. Атрофимиз тўла қурилиш чиқиндилари, яшаш шароитимиз қийинлашиб кетди. Қиш-қировли, ёғингарчилик кунларда аҳвол янада оғирлашди.\nШаҳар, ундан сўнг вилоят ҳокимлигига мурожаат қилсак, «Озгина сабр қиласизлар. Ҳозирча маблағ йўқ. Маблағ бўлишига, сизларни кўчирамиз», деган ваъдаларни кўп эшитдик. Лекин, ҳеч қандай ўзгаришнинг ўзи йўқ. Ўтган ҳафта шамол бўлди, уйимиз тепасида қурилиш крани хавфли тарзда осилиб турди. Ҳокимлик вакилларига айтганимиздан кейин олишди.\nМаълумки, қонунга кўра ҳокимлик бизга уйимизнинг бозор баҳосидаги нархда пул маблағи бериши ёки худди ўзимизникидек уй тавсия қилиши керак. Биз мутасаддиларга холис баҳоловчига беришга маблағимиз йўқлиги айтдик. Шундан сўнг баҳолаш хизмати ходими келди ва хизмат учун барча жараёнлар якунлангач пул беришимизни айтди. Лекин, ишимиз якунига етмади, баҳоловчи келиб, эртага тайёр бўлади, индинга тайёр бўлади деб йўқ бўлиб кетди. Бир келганида, «Уйингизга кўп баҳо бера олмайман. Нархи 300 миллион сўм атрофида бўлади», деб кетди. Бу пулга уй сотиб олиш муаммо. Ҳозир шаҳар ичида уйлар жуда қиммат.\nБузилишлар бошланганида ҳокимлик, шаҳар ичидан худди ўзимизникидек уй олиб беришни ваъда қилган эди. Шаҳар ҳокими ва бошқа мутасаддилар февраль ойида келганида биз уларга, «Агар ҳокимиятда биз ўз уйимизга ўхшаш бўлган уйни сотиб олишимиз учун етарли маблағ бўлмаса, ҳокимият бизга бошқа жойдан уй сотиб олиб берсин», деган талабни айтдик. Улар талабимизга нисбатан, «баҳолатинглар», деб жавоб беришди. Агар уйимизга улар томонидан айтилаётган баҳода нарх белгиланадиган бўлса, биз шаҳар ичидаги кўп қаватли уйлардан уч хонали хонадон ҳам сотиб ола олмаймиз. Ҳозирги уйимизда эса саккизта хона бор. Квадрат метрга ўлчаб, уйимизга яраша худди шундай мулк олиб беришларини хоҳлаймиз. Мен, эрим, онам, қизим, эри ва ёш гўдаги билан олти киши яшаймиз.\nШаҳар чеккаси ёки туманлардан уй олиб яшаш бизга тўғри келмайди. Ахир шаҳар марказидаги уйимиз бузиляпти. Оиламизда кекса аёл ва ёш гўдак бор. Касалхона, дорихоналар яқин бўлган жой бўлмаса қийналиб қоламиз. Икки йил чанг-тўзон ичида яшадик. Касал бўлдик. Керак бўлса қийналиб яшаганимиз учун ҳокимият компенсация тўлаши керак», дейди Эльвира Исламгулова.\nХонадон эгалари жуда кўп ташкилотлар ва президент порталига ҳам кўп бор мурожаат қилишган экан.\n16 –уйда яшовчи 77 ёшли Седа Аванесовада ҳам худди шундай муаммолар.\n«Икки йилдан бери бузилиш ва қурилиш ичида яшаяпмиз. Мутасаддиларга мурожаат қилсак, «Ҳаммаси тез кунларда ҳал бўлади. Қишга ўтин-кўмир йиғиб тайёргарлик кўрманглар. Янги уйда қишлайсизлар», деган ваъдаларни эшитамиз. Лекин ваъдалар ваъдалигича қолиб, муаммоларимиз ҳал бўлмаяпти.\nМен яшаётган уйнинг ўлчами 56 квадрат метр. Ошхона ва яна учта хона бор, Андижон шаҳар ҳокимлиги менга иккита жойдан квартира кўрсатди. «Эски Ўш йўли» кўчасидан бир хонали квартирани тавсия қилишди. Бордим, битта хона экан. Ошхонаси ҳам жуда кичик. Унамадим.\nКейин «Корейс боғи» кўчасидаги 3-қаватдаги уйни кўрсатишди. Бу квартира ҳам менга тўғри келмади. 77 ёшдаман, учинчи қаватга чиқиб-тушиш менга ва бетоб эримга қийинчилик туғдиради. Менга шаҳар ичидаги эски кўп қаватли уйларнинг иккинчи қаватидан бўлса ҳам ўз уйим квадрат метрига тенг бўлган квартира беришсин. Бор талабим шу», дейди у.\n18-уйда яшовчи Аделья Бурханова икки йил давомида мутасаддиларга кўп марта мурожаат қилганини айтди.\n«Ҳокимиятга беш-олти марта бориб, «Яшаш учун шароит йўқ, тезроқ кўчиб кетайлик», деб ёрдам беришларини сўрадим. Улар «Баҳолатинглар», дейишди. Лекин мен пулимиз йўқлигини айтдим. Шаҳар ҳокими, «ўзим маблағини тўлайман» деб баҳоловчини жўнатди. У келди ва баҳолагиси келмай «ҳужжатларни эртага якунлайман, индинга якунлайман», дея ваъда бериб келмай қўйди. Мавжуд муммоларимиз ҳал бўлмаяпти. Ҳаммаёқ қурилиш, чанг-тўзон, чиқиндихона.\nБолалар учун ўйнагани жой йўқ. Жуда қийналиб кетдик. Бизга шаҳар ичидан худди ўзимизникига ўхшаган уй беришса рози бўлар эдик. София бувим 90 ёшга кирди. Кўп касал бўлади. Шаҳар чеккасида қийналиши тайин», дейди у.\nҲали ошёнлари бузилмаган бошқа хонадон соҳиблари ҳам муаммоларни тезроқ ҳал қилишда ёрдам беришни сўрашди.\nАндижон шаҳар ҳокимлигида\nШаҳар ҳокимлигининг қурилиш бўлимида бўлиб, мутасаддилардан юқоридаги ҳолат юзасидан изоҳ сўрадик.\n«Мустақиллик» МФЙдаги эски «барак» уйлар бузилишга тушгани учун Боғишамол ҳудудида намунали лойиҳалар асосида янги турар-жой объектлари қуриб битказилган. «Мустақиллик» МФЙнинг Бектош Раҳимов кўчасида яшовчи фуқаролар билан шаҳар ҳокимлиги мутасаддилари бир неча марта суҳбат олиб борганмиз. Уларга таклиф сифатида қонунда белгиланган тартибда уларнинг турар жойидан кам бўлмаган ҳолатда уй-жой таклиф қилиб, ёки бозор нархида баҳолатиб товон пули бериш белгиланган. Шу қарор асосида ўша ҳудудга бориб, фуқароларни тўплаб, ўрганиб, баҳолаш хизматини олиб бордик. Баҳолатгандан сўнг, шу пулни оласизлар дейилган.\nУлар Боғишамол ҳудудидаги турар жойларни рад қилишди. Баҳолатилган суммадан қониқишмаётгани ёки бозор баҳосидаги суммадан икки баробар кўп баҳолатишни кўзлашгани учун ҳозирда муаммо ечилмай турибди. Айнан ўша Бектош Раҳимов кўчасидаги қурилиш ишлари олиб борилаётган жойларда 2020 йилнинг охирига «Андижон Сити» қуриб битказилиши режалаштирилган. Бу масалани ҳал қилиш мақсадида ўша ҳудудга таклифлар билан 5-6 марта бордик. Шаҳар ҳокими, унинг қурилиш бўйича ўринбосари, матбуот хизмати, маҳалла вакиллари ва хусусий баҳолаш хизмати вакилини ҳам улар билан суҳбат олиб борган. Баҳолатиб беришини таклиф қилдик. Ўша жараёнда ҳудуддаги бир неча оила баҳолатиб, пулини олиб, уйларини бузиб чиқиб кетишди. Айни пайтда 8та хонадон муаммоси ечилмай турибди. Муаммо ечилмаслигининг асосий сабаби, улар уйларини катта суммада баҳолашни талаб қилишаётганида», дейди Андижон шаҳар ҳокимлиги қурилиш бўлими бош мутахассиси Бахтиёр Солиев.\nҲокимлик вакили вазиятга ойдинлик киритиш учун бизга хусусий баҳолаш хизматининг Фаррух исмли ходими телефон рақамини берди.\nБиз хусусий баҳолаш хизмати ходими билан телефон орқали боғландик. Ходим негадир ташкилоти номи ва ўз исми фамилиясини айтишни хоҳламади.\nУнинг изоҳи эса қуйидагича бўлди: «Ўтган йили «Мустақиллик» МФЙ ҳудудига бориб, ўша хонадонларни расмий равишда эмас, хомчўт қилиб баҳолагандим. 18-уйни эса 380 миллион сўм миқдорида ҳисоблаганман. Лекин уй эгалари бундан норози. Сабаби, уларнинг ҳисоб-китоби бўйича уйларининг суммаси баланд бўлиши керак экан. Улар 600 миллион сўм атрофидаги нархни ўйлашяпти. Уларга уйнинг ҳақиқий баҳоси у суммага етиб бормаслигини айтдим.\nОрадан бироз вақт ўтгач, шаҳар ҳокими чақиртирди ва яна баҳолаб беришимни сўради. Жорий йил коэффициенти бўйича 400 миллион сўмга баҳоладик. Уй эгаларига шу суммага баҳоланаётганини айтганимизда, рози бўлишмади. Улар яна 60 минг АҚШ доллари миқдорида баҳолатиб беришимни талаб қилишди. Мен эса унамадим. Жавобгарликдан қўрқишимни айтдим», дейди хусусий баҳолаш хизмати вакили.\nЛекин унинг сўзлари қай даражада ҳақиқатлигини била олмаймиз. У баҳоловчи ташкилот номи, ўз исми-шарифини айтишни истамади. Яна уйларни расмий равишда баҳоламаганини айтди.\n«Андижон Сити» шу йил қуриб битказилиши керак. Йилнинг бешинчи ойи кетаётган бўлса-да, маълум муаммолар сабаб, 8 хонадон ҳали кўчгани ва уларнинг уйлари бузилгани йўқ.\nМуаммоли ҳолат сабаби аниқ, уй эгалари ўз хондонлари шаҳар марказида бўлгани учун марказдан уй талаб қилишмоқда. Улар баҳоловчи таклиф қилган суммага шаҳар марказидан уй сотиб ололмасликларини таъкидлашди. Мавжуд қонун ва тартибга кўра шаҳар ҳокимлиги турар жойидан кам бўлмаган ҳолатда уй-жой таклиф қилиб ёки бозор нархида баҳолатиб товон пули бериш белгиланган.\nШаҳар ҳокимлиги вазиятни тўғри баҳолаб, муаммоли ҳолатдан чиқиб кетиш йўлини излаши лозим. Чунки, «Мустақиллик» маҳалласидаги хонадонлар жадал қурилиш кетаётган жойда жуда ёмон шароитда яшашмоқда.\nПред. ЖССТда коронавирусдан юқори ўлим даражаси D витамини етишмаслигига боғлиқлиги исботланмагани айтилди\nСледующая Жаҳон банки Сирдарёда сув таъминоти бўйича лойиҳага жалб қилинган компанияни «қора рўйхат»га киритди


РФ мутахассислари илмий ва амалий тадбирлар, онлайн-маслаҳатлар ўтказадилар, шунингдек, COVID-19га қарши курашда Россия амалиётини республикада тадбиқ этиш имкониятларини ўрганиб чиқадилар.\nТОШКЕНТ, 24 авг - Sputnik. COVID-19 коронавирус инфекциясига қарши кураш доирасида Россиядан Ўзбекистонга етти нафар мутахассис - Истеъмолчилар ҳуқуқларини ҳимоя қилиш ва инсон фаровонлигини назорат қилиш бўйича Федерал хизмати эпидемиологлари, вирусологлари ва инфекционистлари ташриф буюришди. Бу ҳақда ЎзА хабар бермоқда.\nРоспотребнадзор ходимлари 2020 йил 23 августдан 5 сентябргача Санитария-эпидемиологик фаровонлик Агентлиги ва унга қарашли ташкилотларда маслаҳат кўмагини кўрсатадилар.\nУшбу ташриф давомида россиялик мутахассислар мамлакатдаги эпидемиологик вазият билан танишишни режалаштирмоқдалар. Шунингдек, улар эпидемиологик назорат, лабораториялар, коронавирус билан касалланганларни даволашга йўналтирилган тиббиёт муассасалари иш механизмини батафсил ўрганадилар.\nДелегация аъзолари пойтахтдан ташқари Тошкент, Самарқанд ва Жиззах вилоятларидаги тиббиёт муассасаларида бўлишади.\nРФ мутахассислари ташрифи давомида илмий-амалий тадбирлар, онлайн-маслаҳатлар ўтказадилар, шунингдек, COVID-19га қарши курашнинг Россия амалиётини жорий этиш имкониятларини ўрганадилар.\nАввалроқ, республикага Россиядан 40 нафар шифокор коронавирус билан касалланган беморларни даволашда ёрдам бериш учун етиб келган. Гуруҳ таркибига реаниматологлар, пульмонологлар, инфекционистлар, кардиологлар ва эндокринологлар кирган.


Фозил Мусаев Қатар клубида тиббий кўрикдан ўтди / CHAMPIONAT.asia\n22:16Уинкс "Тоттенхэм"дан кетишни режалаштирмоқда 0 22:15Остон Ўруновга "Рубин" томонидан жиддий қизиқиш билдирилмоқда 11 22:10Ла Лига. "Реал" сафарда "Севилья" устидан муҳим ғалабани қўлга киритди 36 22:00"Ювентус" - "Торино" 0:1 (Матнли трансляция) 6 22:00Olamsport: Бектемир Мелиқўзиев АҚШга жўнаб кетмоқда, Фазлиддин Ғоибназаров жанг қилди ва бошқа хабарлар 0 21:53Ла Лига. "Атлетико"нинг асосий таркиби эълон қилинди 0 21:52АПЛ. Гвардиола мураббийлик фаолиятидаги 750-ўйинида иштирок этган баҳсда "Ман Сити" қийинчиликсиз ғалабага эришди 5 21:50Бундеслига. "Боруссия" очко йўқотди 0 21:40Бундеслига. "Бавария" – "Лейпциг" ўйинини кимлар илк дақиқалардан бошлайди? 1 21:38АПЛ. "Вест Хэм" – "Ман Юнайтед": Мата, Бруну ва Рэшфорд заҳирада қолди 16 21:24Ўзбекистон кубоги. 1/8 финал ҳакамлари маълум. Насибуллаев "Пахтакор" - "Сўғдиёна" учрашувида ишлайди 29 21:15ЎФА ва ПФЛнинг махсус ишчи гуруҳи Қорақалпоғистонга борди 3 21:04А Серия. Турнинг илк ўйинида "Лацио" ғалабага эришди 0 20:42"Бавария"га Люсьен Агуме керак 0 20:30АПЛ. Тўпурарлар жадвалини Кэлверт-Льюин бошқармоқда 1\nФозил Мусаев Қатар клубида тиббий кўрикдан ўтди\n18 июл 2013 10:19\n“Бунёдкор” ва Ўзбекистон миллий терма жамоаси марказий ярим ҳимоячиси Фозил Мусаевнинг Қатар чемпионатига йўл олиши ҳақидаги хабарлар сўнги ҳафталарда кўпчиликнинг диққат марказида бўлди.\nБугунга келиб, ниҳоят, ушбу мавзуга нуқта қўйиладиган кўринади.\nҚатарга ўз агенти Санъат Шарипов билан етиб борган Мусаев куни кеча Дохада тиббий текширувдан муваффақиятли ўтди ва бугун 24 ёшли ярим ҳимоячимиз билан Қатар Юлдузлар Лигасининг янги аъзоси – “Ал-Меайзер” клуби шартнома имзолаши кутилмоқда.\nХабарингиз бор, Фозил Мусаев “қалдирғочлар” сафига шу йил бошида келиб қўшилган эди. “Бунёдкор”га келгунига қадар эса у Муборакнинг “Машъал” (2009 – 2011 йилнинг ярмигача) ҳамда Қаршининг “Насаф” (2011-2012) жамоаларида тўп сурди. “Насаф” жамоаси таркибида 2011 йили ОФК кубогини қўлга киритди. Ўзбекистон миллий терма жамоаси сафида шу кунгача у 13 учрашувда майдонга тушган.


Яхши сақланган машина яроқли бўлади - Ўзбекистон Республикаси Қишлоқ хўжалиги вазирлиги\nЯхши сақланган машина яроқли бўлади\nМамлакатимиз фермерлари ҳозирги кунда «Арион–360С», ВТ–150, ТТЗ-80.10, ТТЗ-80.11, МТЗ-80 «Белорусь» тракторлари, ПЯ-3-35, ПДО-4-45 плуглари, «Кейс–1200» пневматик сеялкаси, КРХ-4 культиватори, ОВХ-600, VР-1 пуркагичлари, «Доминатор–130» ғалла комбайни, МХ-1,8 пахта териш машинаси каби замонавий техника воситалари ёрдамида деҳқончилик қилишмоқда. Бу машиналарнинг техник даражаси юқори, конструкцияси мураккаб, қимматбаҳо электрон, электр ва гидравлик қурилмалар билан жиҳозланган.\nБуни яхши англаган фермерларимиз уларни малакали механизаторларга топшириш, тўғри ишлатиш, техник қаровларни ўз вақтида ўтказиш ва асраб-авайлаб сақлашга ҳаракат қилмоқдалар. Уйидаги кичкина тешаси ёки кетмонини ишлатиб бўлгандан кейин тупроқ ёки лойдан тозалаб қўйишни канда қилмайдиган, бироқ катта маблағ эвазига сотиб олинган трактор, комбайннини очиқ-сочиқ ҳолда сақлаб келаётган фермерлар ҳам учраб туради. Бундай фермерларнинг аксарияти машиналарни мавсумдан сўнг сақловга қўйиш тадбирининг моҳияти ва аҳамиятини яхши билишмайди.\nШуни эслатиб ўтиш жоизки, очиқ ҳолда сақланаётган машиналарнинг узел ва деталларига шудринг, ёмғир, қор, ҳаво ҳароратининг ўзгариши, қуёш радиацияси ва кучли шамол салбий таъсир кўрсатади: лак-бўёқ қопламалари емирилади, металл қисмлари занглайди, электр контактлар ишдан чиқади, резина ва ёғочдан ясалган деталлар қуришиб ёрилади, чирийди. Фермер мавсум олдидан янги детал ёки қисмларни сотиб олишга, машинани қайтадан бўяшга мажбур бўлади. Бундай нохуш ҳолатларни олдини олишнинг ишончли йўли машиналарни мавжуд қоида-тартибларга амал қилган ҳолда сақлашга тайёрлашдир.\nПлугларни сақлашга тайёрлаш. Плугни бетонланган ёки асфальтланган, яъни қаттиқ юзали майдончага олиб келиб; лемех, отвал ва бошқа узеллар тупроқ, лой ва ўсимлик қолдиқларидан тозаланади ва босим остидаги сув билан ювилади. Цилиндр штуцерларидаги резьбали бирикмаларга ПВК мойи суркалиб, улар гайка-қалпоқлар билан беркитилади. Ажратиш муфтали шланглар ечиб олинади. Очиқ жойларга хомутлар, болт ёки гайкалар ўрнатилиб, ҳимоя мойлари билан қопланади.\nШланглар бино ичида осилган ҳолда сақланиши, отвал ва предплужниклар, дала доскалари, дисксимон пичоқ, кўтариш механизмларининг винтлари ва шарнирлари, гидроцлиндр штоги ва резьбали бирикмаларнинг ишчи сиртлари ПВК мойлари билан мойланиши, лемехлар остига тагликлар, рама учига тиргак қўйилиши талаб этилади.\nПахта ва ғалла сеялкаларини сақлашга тайёрлаш. Сеялкани чанг-тупроқ, чигит ёки дон қолдиқларидан тозалаб, босимли сув билан ювиш ва қисилган ҳаво билан пуфлаб қуритиш зарур. Барча ғилдирак гупчаклари, подшипниклар ва узатмалар таянчлари, сошниклар, таранг¬ловчи роликлар ва бошқа ишқаланувчи юзаларни солидоллаб, мойдонларни текшириш, тозалаш, яроқсизларини алмаштириш керак.\nТасмалар, занжирлар ва уруғўтказгичлар ечиб олиниб, тозаланади, ваннага солиб ювилади. Занжирларни 80–90 даражагача қизиган дизель ёнилғиси билан 20 минут давомида ваннада ювиш талаб этилади. Тасмалар текширилиб, яроқсизлари алмаштирилади, созларига тальк кукуни сепилиб, омборга топширилади. Уруғ бункерлари ва бошқа қисмлар сиртидаги зангларни қириб, жилвир қоғозлар билан тозалаш, ҳаво ёрдамида пуфлаб тозаланиши керак.\nСошниклар, экиш аппаратлари, ҳаракат узатувчи юлдузчалар, таянч ғилдиракларнинг сиртқи қопламалари ва бошқа занглайдиган жойлар мойланади. Сеялка рамаси тиргакка қўйилиб, шинадаги ҳаво босими 30 фоизга камайтирилади, сиртига АКС-4 алюминий бўёғи суркалади ва тиргак билан ердан кўтариб қўйилади. Культиваторларни сақлашга тайёрлаш. Детал ва узеллар чанг-тупроқ, бегона ўт ва минерал ўғит қолдиқларидан тозаланали. Культиватор тепага кўтарилиб, босимли сув билан ювилади.\nМойдонларни текшириш, солидол юборгич ёрдамида эски мойни янгисига алмаштириш зарур. Бунда мой тирқишлардан сизиб чиқсин. Занжирлар ва ўғитўтказгичлар ечиб олиниб, ювиб, тозалангач, НГ-204 ҳимоя мойи суркалади ва омборга жойланади. Ўғит солиш аппаратининг банкалари ва ҳамма деталларини ўғит қолдиғидан тозалаш мақсадга мувофиқ. Экиш тарелкаси ва регулятори, ричаг ва шкала, тишли ғилдираклар, ҳаракат узатувчи валиклар ва банканинг ички сиртига ҳимоя ёғи суртиш лозим. Банкалар қопқоғи зичлаб бекитилади. Деталлар сиртлари зангдан тозаланиб, ҳаво билан пуфланади ва ПЭВ-74 мойи суркалади.\nИшчи органлар, резьбали бирикмалар, детал ва шарнирларнинг ишқаланиш сиртлари, ишчи органлар ва осиш механизми секциялари, таянч ғилдираклари сиртлари тозалангандан кейин ҳимоя ёғлари билан қопланиши керак.\nFалла комбайнларини сақлашга тайёрлаш. Барча дарчалар ва ҳимоя кожухлари очилади. Комбайн 10–15 минут давомида ишлатилса, ичкаридаги ўсимлик қолдиқлари ташқарига чиқиб кетади. Мой босган жойлар бирорта эритма билан ювилади. Электр ускуналарини полиэтилен плёнка билан ғилофлаб, радиаторнинг ҳимоя тўрини ечиб олиб, босимли сув билан ювиш талаб этилади. Двигатель картеридаги эски мой тўкиб юборилади.\nФильтрлар, форсункаларни қиздирилган дизель ёнилғиси билан ювиш зарур. Картерга 80 фоизи дизель ёнилғиси ва 20 фоизи мотор мойидан иборат эритма қуйилади. Двигателни 10–15 секунд давомида салт ишлатгандан кейин, бу суюқлик тўкиб ташланади. Ўрнига янги мотор мойи қуйилади. Тезликлар қутиси, орқа кўприк ва охирги узатмалар картеридаги эски мойлар ҳам шу тартибда алмаштирилади.\nЗанжирларни ечиб олиб, 90–100 даражали дизель мойида 10–15 минут қайнатиш керак. Улар мойдан олиниб, тўрли ваннага солинади ва мой қолдиқлари сирқигандан кейин ваннадан олиб қуритилади. Тоза занжирларни сим билан боғлаб, сўнгра мой шимдирилган қоғозга ўралади ва омборга жойланади. Тасмалар зангдан тозалангач, иплари чиқиб кетган, моғор босган жойлари 2 фоизли формалин эритмасида дизенфекцияланади. Мой доғларини бензин шимдирилган латта билан артиб кетказилади.\nТасмалар қуритилгач, устига тальк сепилади. Олиниши қийин бўлган тасмалар жойида артилади, совунли илиқ сувда ювиб, қуритилгач, АКС-3 алюминий бўёғи суркалади. Шкив ва роликларнинг иш сиртларига зангдан ҳимояловчи мой суртилади. Жатка сегмент пичоғи ечиб олиниб, тозаланади ва ҳимоя мойи суртилгач, ёғоч ғилофга жойлаштириб, омборга топширилади. Қия камера тозаланиб, транспортёр таранглиги камайтирилади ҳамда винтлар, занжир ва тароқларга ҳимоя мойи суртилади.\nЖатка корпусини мувозанатловчи механизм пружинаси таранглигини камайтириш зарур. Барча элеваторларнинг қопқоқлари очилиб, шнек ва куракчалар кирдан тозаланади. Ғалла бункерининг ичи ва шнеклари ҳам дон қолдиқлари ва кирдан тозаланиши мақсадга мувофиқ. ўалла бўшатиш шнегининг учини ва резина тарновни полиэтилен плёнка билан ғилофлаб, сим билан боғлаш керак.\nДвигатель ҳаво тозалагичи деталлари ечиб олиниб ювилгач, жойига қайтадан ўрнатилади. Ёнилғи фильтри ювиб тозаланади. Картерлардаги тиқинни бўшатиб, эски мой тўкиб ташланади ва ювувчи суюқлик қуйиб чайқатилгач, тўкиб юборилади. Корпусларни 5 фоизли АКОР-1 қўшилмаси аралаштирилган янги мотор мойи билан тўлдириш зарур. Тутун чиқариш ва ҳаво тозалагич трубалари ва бошқа қисмлардаги тешиклар тиқинлар билан зичланади.\nАккумулятордаги электролит зичлиги ва сатҳи меъёрига етказилади. Генератор ва стартёр сиртлари, коллектор ва шлицалари ҳаво билан тозаланади. Клеммаларни мойлаб, гидросистема бакига 30 даражагача илитилган ва 5 фоизли АКОР-1 қўшилмаси аралаштирилган мой қуйиш керак. Гидроцлиндр штокларига ПВК ҳимоя мойи, шлангларга алюминий бўёғи суркалади. Шиналардаги ҳаво босими 30 фоизга камайтирилиб, сиртига АКС-4 алюминий бўёғи суркалади. Шиналарни тиргак ёрдамида ердан озгина кўтариб қўйиш талаб этилади.\nМХ-1,8 русумли пахта териш машиналарини сақлашга тайёрлаш. Терим аппарати ва вентилятор очиқ жойда 3–5 минут ишлатилади, бункерга йиғилган қолдиқ пахталар тозаланади. Бункер қопқоғи ва тўрларига илиниб қолган пахта толалари ва хас-чўпларни қўлда олиб ташлаш зарур. Вентиляторни ўчириб, аппаратнинг ҳамма эшикчаларини жойидан ечиб олинади. Аппаратни 5–10 минут ишлатиб, босимли сувда тўрт томонидан ювиш лозим.\nШпинделлар, ажраткич чўткалар ва вентилятор парракларига ёпишиб қолган пахта толалари ва чирклар қирғичлар ёрдамида тозалаб ташланади. Эшикчалар жойига ўрнатилади.\nПахта териш машинасини ёпиқ бино ичига ҳайдаб кириб, омборда сақланаётган кичик ғилдирак вилкаси билан жойига ўрнатилади. Тракторнинг тагига ва катта ғилдиракларга ўрнатилган ҳимоя шчитоклари ечиб олиниб, омборга жойланади. Қувват олиш валига ўрнатилган тарқатиш редуктори ечиб олингач, унинг шлицали валига ҳимоя кожухи ўрнатилади. Терим аппаратлари, бункер ва рул ғилдираклари гидроцлиндрлари билан трактор гидротақсимлагичи орасидаги барча шланглар ечиб олиниб, тозаланади, омборга жойланади. Очиқ қолган штуцерларни гайкалар ёки қопқоқлар билан беркитиб қўйиш зарур.\nМашинанинг ёритиш, габарит ва огоҳлантириш чироқларининг электр симларини тракторнинг электр қурилмаларидан ажратиш керак. Очиқ қолган клеммалар иҳоталаниб, симлар омборга топширилади. Машина бўйлама рамаларини тракторнинг орқа кўприги кожухларидаги таянчларга, чап ва ўнг лонжеронларига маҳкамловчи болтлар ҳамда лонжеронлар билан орқа кўприк орасидаги чап ва ўнг кашаклар бўшатиб олиниб, омборга жойланади.\nМашинанинг чап ва ўнг бўйлама рамалари бошларининг остига мустаҳкам тагликлар қўйилиши даркор. Уларнинг баландлиги шундай танланиши керакки, бунда рамалар ер юзасига параллел ҳолатда бўлсин. Аппаратдаги иккита редукторнинг қопқоқларини очиб, ичидаги эски мой олиб ташланади ва дизель ёнилғиси билан ювилади, янги мой солингач, қопқоқлар беркитилади.\nПневмосистема вентиляторлардаги иккита тасма ва шпинделларни тўғри айлантирувчи саккизта понасимон тасмалар ечиб олиниб, яроқсизлари чиқитга чиқарилади. Яроқли тасмаларни совунли сувда ювиб, қуритилгач, тальк кукуни сепилади ва омборга қўйилади. Шпинделларни тескари айлантирувчи саккизта понасимон тасмалар (тескари айлантирувчи колодкалар)нинг соз¬лари жойида қолиши, фақат тасмалар сиртига тальк кукуни сепиб қўйиш кифоя. Аппаратнинг қўзғалмас ва қўзғалувчан секцияларини бир-бирига тортиб турувчи пружиналар бўшатилиб, эркин ҳолатга келтирилади.\nПлуг, борона, сеялка, культиватор каби оддий механизмларни бостирма остида, трактор, ғалла комбайни ва пахта териш машинаси каби мураккаб техника воситаларини ёпиқ бинолар ичида сақлаш мақсадга мувофиқдир. Машиналар ёпиқ бинода сақланса занглашининг олди олинади (қишлоқ хўжалиги машиналарининг 70–80 фоиз деталлари очиқ ҳавода занглаш туфайли ишдан чиқади), резина деталлари (тасмалар, втулкалар, шланглар) емирилмай, соз ҳолатда туради, машинани келгуси мавсум учун тайёрлашда кўп эҳтиёт қисм талаб этмайди. Пировардида фермернинг маблағи тежалади, энг муҳими, машинанинг ишлаш муддати ва яроқлилиги ортади.


“Озодлик” радиоси: Ватандаги ваҳимали воқеалар важоҳати…\nВатандан хабарлар, Инсон ва қонун, Муносабат | 12/11/2015 9:14 AM 25881 марта ўқилди\nКейинги бир ҳафта давомида Озодликка ўзбек милиционерларидан камида учтасининг ўз жонига қасд қилгани хабари етиб келди. Аслида¸ жонидан тўйган мелисалар сони бундан ҳам кўп бўлиши мумкин. Сиз¸ Тошкент режимининг садоқатли хизматчиси бўлиб келаëтган милиция ходимлари орасида суиқасд ҳоллари кўпайиб бораëтганини қандай изоҳлайсиз?Душанба¸ 30 ноябрь куни Тошкент вақти билан оқшомги соат 7 да бошланадиган шу мавзудаги жонли суҳбатимизда Skype манзилларимиз орқали иштирок этинг!\nОзодликка етиб келган хабарларга кўра, 28 ноябр куни Самарқанд вилояти Нуробод тумани ИИБ ҳуқуқбузарликнинг олдини олиш бўлими бошлиғи ўринбосари, 30 яшар Ойбек Мамараҳимов ўз жонига қасд қилган. Маълум бўлишича, милиция зобити ўлими юзасидан Самарқанд вилояти прокуратураси текширув олиб бормоқда.\n28 ноябрь куни Самарқанд вилояти Нуробод тумани ИИБ ҳуқуқбузарликнинг олдини олиш бўлими бошлиғи ўринбосари, 30 яшар Ойбек Мамараҳимов ўз жонига қасд қилди.\nУнинг жасади ўзи яшайдиган Самарқанд вилояти Пастдарғом тумани Гўзалкент қўрғонидаги хонадонидан топилди. Бу ҳақда хабар қилган Озодлик манбасига кўра, Ойбек ва унинг яна бир ҳамкасби шу тариқа ўз жонига қасд қилган.\n“Кеча тушдан кейин 3-4 та милиция ходими Гўзалкентга Ойбекнинг ишхонасидан келишган экан. Улар нималарнидир разбор қилишибди. Эрталаб тонгда унинг хонадонида йиғи овози эшитилди. Кейин билсак, Ойбек ўзини осиб қўйибди. Бугун тушга яқин Нурободдда яшовчи яна бир милиция ходими, яъни Ойбек билан бирга ишлайдиган йигитнинг ўз жонига қасд қилганини айтишмоқда. Ҳозир тўполон бўлиб кетган, ҳамма ёқни облпрокуротура, мелиса босган”, – дейди Озодлик манбаси.\nМаълум бўлишича, Ойбек Мамараҳимов ўлими юзасидан Самарқанд вилояти прокуратураси текширув олиб бормоқда. Ички ишлар идораларида 7 йил хизмат қилган олий маълумотли бу йигит бир фарзанднинг отаси бўлган.\nБекобод шаҳридаги Ўзбекистон металлургия комбинатининг Россияда ўқиб келган ўн нафардан ортиқ малакали мутахассиси ишдан ҳайдалди. Озодлик манбаларига кўра, радикал диний оқимларга алоқадорликда гумонланган бу мутахассислардан “ўз ихтиёри билан ишдан бўшаш” ҳақида ариза ёздириб олинган.\nЎзбекистон металлургия комбинатининг ўн нафардан зиёд малакали мутахассиси ишдан ҳайдалгани ҳақида Озодликка хабар берган комбинат ишчиларидан бирининг ёзишича, мутахассислар Миллий хавфсизлик хизматининг кўрсатмасига биноан ишдан бўшатилган:\n“Комбинат раҳбарияти МХХнинг буйруғи билан 10 нафардан ортиқ мутахассисни ишдан бўшатиб юборди. Аниқроғи, бу мутахассислар “ўз хоҳишига кўра” ишдан кетишга мажбурланди. Бу йигитлар “Москва пўлат ва қотишма институти”да ўқиб, мутахассис бўлиб қайтган эди. Уларни комбинат ўз ҳисобидан ўқиттирган эди. Айтишларича, бу йигитлар ўқиш пайтида террорчилик гуруҳлари билан алоқа қилишда гумонланаётган экан”, дейилади мактубда.\nИсми сир қолишини сўраган комбинат мутахассисларидан бирининг Озодлик билан микрофонсиз суҳбатда айтишича, завод катта пул сарфлаб ўқиттирган ўз мутахассисларини ишдан бўшатишга мажбур бўлган:\n“Бу йигитлар қора металлургия бўйича мутахассис бўлиб ишга келганди. Булар инженерлар, механиклар, технологлар эди. Айтишларича, миллий хавфсизлик хизмати улар ўқиётган пайтда қандайдир радикал гуруҳлар билан алоқада бўлганини аниқлаганмиш. Лекин бу болаларга жиноят иши очилганидан хабарим йўқ. Бизнинг комбинат стратегик муҳим корхона бўлгани учун, балки, бу ерда ишлагани қўйишмагандир. Лекин корхона бу мутахассиларни катта пул сарфлаб контракт асосида ўқиттирган эди”, деди комбинат мутахассисларидан бири.\nМазкур комбинатдаги цеҳлардан бирининг исми сир сақланиши шарти билан гапирган бошлиғи мутахассислардан “ўз ихтиёри билан” ишдан кетиш ҳақида ариза ёздириб олинганини тасдиқлади:\n“Бу йигитлар ҳаммаси ишлаб юрганди. Кейин уларга ишдан кетиш ҳақида ариза ёзиш таклиф қилинди. Таклиф энди қаердан бўлганини билиб турган бўлсангиз керак. Шу билан ишдан кетишди”, деди комбинат мулозими.\nМосква пўлат ва қотишмалар институтининг МДҲ билан алоқалар бўйича проректори Вячеслав Хваннинг Озодликка айтишича, ҳар йили бу олийгоҳни ўнлаб ўзбекистонлик талабалар ўқиб тугатади:\n– Мен яқинда Ўзбекистонда бўлгандим. У ерда бизнинг битирувчиларимиз ҳақида илиқ гапларни айтишди. Яхши мутахассислар тайёрлабсиз, деб айтишди. Лекин у йигитларнинг бизда ўқигани пайтида қандайдир террорчи гуруҳлар билан алоқа қилганмиш, деган гаплардан хабарим йўқ. Бу йил ҳам бакалавр йўналишига 15 нафар студентни қабул қилганмиз. Ўзбекистон металлургия комбинати бу талабалар контрактларини тўлаяпти,- деди Вячеслав Хван.\nСўнгги пайтларда хориждан ишлаб, ўқиб қайтган ўзбекистонликларни экстремистик гуруҳларга алоқадорликда гумонлаб ҳисбга олиш ҳолатлари кўпайди.\nЖумладан, Тошкент шаҳри ва Тошкент вилоятида сўнгги уч ҳафта мобайнида 200 дан ортиқ одам “Ироқ ва Шом ислом давлати” (ИШИД) гуруҳи, Ҳизб ут таҳрир ва бошқа экстремистик ташкилотларга алоқадорликда гумонланиб ҳибсга олингани хабар қилинган эди.\nЎзбекистонда қатор вилоят соғлиқни сақлаш бошқармаси бошлиқлари алмашди\nCоғлиқни сақлаш вазирлиги биноси\nЎзбекистон Соғлиқни сақлаш вазири мамлакатнинг қатор вилоятлари соғлиқни сақлаш бошқармаси бошлиқларини алмаштирди.\nБу ҳақда Ўзбекистондаги интрнет нашрлар хабар тарқатди.\n27 ноябрь куни Ўзбекистон Соғлиқни сақлаш вазирлиги Ҳайъатининг навбатдаги йиғилишида вазир Анвар Алимов янги тайинланган раҳбарлар рўйхатини тақдим этган.\nШунингдек, Ҳайъат аъзоларига Сурхандарё, Қашқадарё, Жиззах, Андижон Сирдарё ва Наманган вилоятларига тайинланган соғлиқни сақлаш бошқармаси бошлиқлари ва бош санитар врачлари таништирилган.\n“Озодлик” радиоси: Ватандаги ваҳимали ва ваҳшиёна воқеалар важоҳати…\n“Озодлик” онлайн оҳлари: Ватандаги ваҳимали воқеалар важоҳати…\n“Озодлик” радиоси хабари: Ватандаги важоҳатли воқеаларнинг ваҳимаси…\n“Озодлик” радиоси: Ўзбекистон Марказий Банки раисининг ўғли Тошкентга қайтди\n“ОЗОДЛИК” РАДИОСИ – Ўзбекистон Бош прокурори Рашид Қодиров ишдан олинди\n12/12/2015 at 3:40 PM\nЮртимизда булаётган жуда куплаб нохакликларнинг жабрини энг биринчи уринда куч ишлатар тизимларнинг куплаб ходимлари тортишмокда десам ишонаверинг. Суткасига 24 соатлаб ишда булиш, ноконуний буйрукларни бажариш, эртанги кунидан куркиш, пенсиягача ишлай олмай бушаб кетишдан куркиш-шулар ва яна канчалаб биз билмаган сабаблар уларни уз жонига касд килишгача олиб бораяпди шекилли.\nВатанга, Президентимизга ва халкимизга карши булган гурухларнинг купорувчилик ишлари натижаси хамма сохага таъсир килаяпдида!


Янги режа, янги ғоялар\nПрезидентимиз Нурсултан Назарбаевнинг «Келажакка йўлланма: маънавий янгиланиш» номли мақоласини диққат билан ўқиб чиқдим ва унда маънавиятимиз ва қозоғистонча ватанпарварлик мезонлари билан сингдирилган ғоялардан баҳраманд бўлдим.\nХалқимизда “инсон маънавияти”, “халқ маънавияти”, “жамият маънавияти”, “миллат маънавияти” каби иборалар мавжудки, уларнинг бутун мазмун-моҳиятида айнан инсон, халқ, жамият ва миллат тақдири билан боғлиқ ҳаёт мезонлари акс этган.\nМаънавият — инсонни руҳан поклайди, одамнинг ички дунёси, иродасини бақувват, иймон-эътиқодини бутун қилиб, виждонини уйғотадиган беқиёс куч.\nЗамонавийлашув шароитида ёзилган ушбу мақола ҳар бир фуқаронинг келажак авлодлар олдидаги юксак масъулиятини яна бир бор эслатади.\nКелажакка ишончни мустаҳкамлайдиган мақоланинг талқин-тавсифи бу тарихий ҳужжатнинг юксак маънавият аталмиш емирилмас ва енгилмас тамал тошини мустаҳкамлашини англатади.\nАнормат ОРЗИҚУЛОВ, Сайрам туманининг фахрий фуқароси., 2017-04-25, 15:35 348


Президент: Статистик рақамлар билан шу пайтгача халқимиз манфаат кўрмади - Халқ сўзи\n13:35 22 Май 2020 Сиёсат\n- Бош вазир ўринбосарлари, ҳокимлар ва сектор раҳбарлари ҳар бир камбағал оила муаммоларини аниқ билиши, улар билан манзилли ишлаши керак, — деди Шавкат Мирзиёев.\n- Статистик рақамлар билан шу пайтгача тўғри йўналиш қилиб бўлмади, халқимиз манфаат кўрмади. Таклифлар туманлардан, одамларнинг ўзидан чиқиши керак. Вазирлар, раҳбарлар кабинетда эмас, ҳудудларда, узоқ қишлоқларда ишлаши зарур. Шундай оғир шароитда фидойи бўлмаган раҳбар — хиёнатчи. Шу халқ учун ойлик олиб юрибсизлар. Давлат идораси вакили халққа қанча яқин бўлса, жойларда шунча натижа бўлади, адолат мезони таъминланади, — дея таъкидлади Президент.


«WASP-107b» сайёрасида гелий борлиги аниқланди\n04.05.2018 08:49 0 1106\nХалқаро тадқиқот гуруҳи «Hubble» космик телескопининг инфрақизил спектрометри асбобидан фойдаланиб, Ердан 200 ёруғлик йили узоқликдаги «WASP-107b» сайёрасида гелий борлигини аниқлади. Бу ҳақда «Sabah» хабар бермоқда.\n«Ушбу сайёрада гелий водороддан кейин энг кўп учрайдиган элемент. Қуёш тизимидаги Юпитер ва Сатурн сайёралари асосан гелийдан таркиб топган. Бугунгача бошқа сайёраларда гелий борлиги маълум эмас эди», – дейди Англиянинг Эксетер университети докторанти Жессика Спок.\nДунё атмосферасининг юқори қисмида гелий борлигига эътибор қаратган Спок инфрақизил ўлчовлар Ер юзига ўхшаш бошқа сайёраларнинг атмосфераларини тадқиқ қилиш имконини беришини айтди.\n«WASP-107b» бугунгача кашф этилган бошқа сайёралар орасида энг паст интенсивга эга. Юпитер билан бир хил ўлчамга эга, лекин массаси унинг 12 фоиз массасига тенг.\nЖамият 27/01, 17:29\n#10YearsChallenge: Сайёрамизда 10 йилда кузатилган ўзгаришлар нимадан дарак бермоқда?\nҲодиса 15/06, 18:32\nУчта янги сайёра кашф қилинди\nХориж 25/04, 14:27\nКоинотдаги энг қоронғи сайёра аниқланди


Евробондларни Лондон биржасига жойлаштириш имкониятига эгамиз\nБўш вақтда 13 октябр 2021 140\nБаландлиги 100 метр бўлган тўғонни қуриш, одатда, 50 метрлик шундай иншоотни бунёд этишдан тўрт марта қимматга тушгани қайд этилади.\nМамлакатимизда 430 та каттаю кичик дарёлар мавжуд. Уларнинг умумий узунлиги 12,7 минг километрни ташкил этади. Ана шу сув артеррияларига гидроэлектр станциялари қуриш орқали электр энергия қувватлари ҳосил қилиш муҳим масалалар сирасига киради.\nГерманиянинг “Tractabel Engineering GmbH” компанияси томонидан мамлакатимизнинг гидроэнергетик салоҳияти ўрганилиб, умумий қуввати 676 МВтга тенг бўлган 80 та истиқболли лойиҳалар мавжудлиги аниқланган.\nДемак, соҳанинг келажак имкониятлари катта. “Ўзбекгидроэнерго” АЖ бошқаруви раиси, Олий Мажлис Сенати аъзоси Абдуғани САНГИНОВ билан суҳбатда, энг аввало, бугунги кунда аҳоли хонадонларини чароғон этиш, ишлаб чиқарувчиларни узлуксиз электр энергия билан кафолатли таъминлашга қаратилган дастурларнинг моҳиятига қаратилди.\n— Авваллари сув дунёдаги энг арзон табиий ресурс ҳисобланган бўлса, эндиликда энг эҳтиёжманд ва қимматбаҳо неъматга айланиб боряпти, — деди Абдуғани Сангинов. — Кейинги йилларда сув товар сифатида халқаро хомашё биржаларида сотувга қўйилаётганлиги ҳам шундан далолат беради. Қолаверса, минтақамизда сув танқислиги билан боғлиқ вазият йилдан-йилга тобора мураккаблашмоқда. Айни чоғда ундан ҳосил бўладиган электр энергиясига бўлган талаб ҳам ортяпти.\n2017 йилнинг май ойида “Ўзбекгидроэнерго” АЖ ташкил этилган пайтда унинг таркибига 36 та гидроэлектр станциясидан иборат 15 та унитар корхона кирган. Ушбу ГЭСларнинг жами қуввати 1856 МВтга тенг бўлган.\nДавлатимиз раҳбари қарори билан тасдиқланган 2017-2021 йилларда гидроэнергетикани янада ривожлантириш дастурига асосан, инновацион лойиҳаларни амалга ошириш орқали 2026 йилга бориб гидроэлектр станцияларнинг умумий қувватини 1,7 баробарга ошириш лозим. Бунинг учун мамлакатимиз ҳудудларида 65 та инвестициявий лойиҳани амалга ошириш, жумладан, 31 та мавжуд кичик гидроэлэктр станцияни модернизация қилиш ва табиий сув оқимлари ҳамда сув хўжалиги объектларида 34 та янги қувватни қуриш белгилаб берилди. Мазкур лойиҳаларнинг умумий қиймати 3,4 миллиард АҚШ доллари миқдорида бўлиб, уларнинг 48 фоизи хорижий инвестицияларни жалб этиш ҳисобига ишга туширилади.\nДунёдаги энг нуфузли тадқиқот марказларидан бири — Оксфорд университети (Буюк Британия)нинг бир гуруҳ етакчи олимлари сўнгги 70 йилда беш қитъа ва 65 мамлакатда қурилган 245 та йирик тўғонни таҳлил қилиб, ҳар тўрт лойиҳанинг учтасини барпо этиш жараёнида уларнинг қиймати қарийб икки баробар ортганини аниқлаган. Масалан, баландлиги 100 метр бўлган тўғонни қуриш, одатда, 50 метрлик шундай иншоотни бунёд этишдан тўрт марта қимматга тушгани қайд этилади.\nШу нуқтаи назардан қараганда, мамлакатимизда кичик гидроэлектр станцияларни куришга асосий эътибор қаратилаётгани хорижий тажрибада ҳам ўзини оқлаётганини, биз тўғри йўлни танлаб олганимизни кўрсатади.\nЗеро, кичик гидроиншоотлар муқобил энергияни ривожлантиришнинг энг самарали йўналишларидан бири. Айниқса, олис масофадаги ва етиб бориши қийин, узатиш линияларини етказиш имконияти чекланган жойларда бундай электр станциялар жуда асқотади.\n— Сув таъминотида йирик обиҳаёт манбалари билан бир қаторда кичик дарёларнинг ҳам ўрни муҳим ўрин тутади. Мамлакатимизда ишлатадиган жами дарё сув ресурсларининг 30 фоиздан ортиғи улар ҳиссасига тўғри келади. Мазкур “яшил энергия” манбаидан электр қуввати ишлаб чиқариш бўйича амалга оширилаётган лойиҳалар қандай самара беряпти?\n— 2018 йилда Жиззах вилоятида Зомин сув омборида 200 кВт соат қувватга эга микроГЭС, 2019 йилда Туябўғиз сув омбори қошида ишга туширилган кичик ГЭС бу борада амалга оширилган дастлабки лойиҳалардан бўлди. Туябўғиз ГЭСи жуда қисқа фурсатда – ўн тўрт ой давомида қуриб битказилди. Илгарилари бундай станцияни барпо этиш учун камида уч йил вақт сарфланар эди. ГЭСнинг умумий қуввати 11,4 МВтга тенг бўлиб, ҳар бир жараён “ақлли” электрон қурилмалар томонидан бошқарилади.\nШундан кейин кўп ўтмай Катта Фарғона каналида кичик ГЭСлар каскади ишга тушди. Бу лойиҳанинг умумий қиймати 31 миллион доллар, шундан 22,3 миллион доллари жамиятимиз маблағлари ҳисобидан, қолган қисми эса ХХРнинг “Эксимбанк”и томонидан молиялаштирилди. Ҳар бир агрегат 6 МВт қувватга эга бўлган бу каскад йилига 72,89 миллион кВт соат электр энергияси етказиб бериш имкониятига эга. Уларнинг турбиналари Хитойнинг “Dongfang Electric” компанияси томонидан ишлаб чиқарилган. Таъкидлаш жоизки, ушбу компания маҳсулотлари дунёнинг ўнлаб мамлакатларида қўлланилади. Турбиналари ресурси 40 йилга мўлжалланган\nЯна бир лойиҳа — Поп тумани Оҳангарон дарёсидаги “Қамчиқ” кичик ГЭСи. 2017 йилда барпо этиш ишлари бошланган ушбу иншоотнинг ўртача қуввати 26,5 мВт бўлиб, йилига қарийб 80 миллион кВт электр энергияси ҳосл қилади. У мураккаблиги жиҳатидан Марказий Осиёда ягона ҳисобланади. Бунинг учун тоғ бағридан узунлиги 3,7 километрлик босимли туннел қазилди. Кичик сув омбори ва ундан оқиб тушадиган обиҳаётни электрга айлантирадиган иншоот денгиз сатҳидан анча баландда барпо этишга тўғри келди. Туннелдан ҳар сонияда оқиб келадиган 33 куб метр сув тўртта агрегатни катта босим билан ҳаракатга келтиради ва электр энергияси аҳоли хонадонлари ва ижтимоий-иқтисодий объектлари сари йўлланади.\nЖорий йил мустақиллик байрами арафасида мазкур ҳудудда “Чортоқ микро ГЭС” лар каскади ҳам фойдаланишга топширилди. Унга ҳар бирининг қуввати 275 кВт бўлган 3 та агрегат ўрнатилди ва улар томонидан қарийб 3,11 миллион кВт соат электр энергияси ишлаб чиқарилади. Умуман олганда, Наманган вилоятида қурилган учта кичик ГЭС 51 минг аҳолини узлуксиз экологик тоза ва қайта тикланувчи электр энергияси билан таъминлаш имконини беради.\nЯнгидан барпо этилган Сурхондарё вилоятининг Тўполон дарёсидаги Зарчоп ГЭСлар каскади, Тошкент вилоятидаги “Камолот” кичик ГЭСлари ҳам ана шундай эзгу мақсадларга хизмат қилади.\n“Камолот” ГЭСининг ўзига хос томони, унга “капсула” усулидаги гидроагрегатлар ўрнатилган. Бу одатий усулдан фарқли равишда босимсиз сувдан ҳам қувват олиш имконини беради. Чунки, иншоотда гидроагрегатлар сувнинг оқими бўйлаб горизонтал жойлашган, бу эса, ўз навбатида, 50 йил давомида таъмирлашга ҳожат қолдирмайди. Бу усулдаги гидроагрегат нафақат Ўзбекистонда, балки Марказий Осиёда илк бора қўлланилмоқда.\n— Маълумки, модернизация, деган французча сўз ўзбекчага ўгирилганда, энг янги, замонавий, деган маънони беради, модернизациялаш эса, бирор нарсани янгилаш, уни замонавий талабларга мувофиқ ўзгартириш, деган тушунчани англатади. Бу атаманинг иқтисодиётимиз луғатидан жой олганига анча бўлганига қарамай, гидротехника соҳасига кириб келганига эндигина тўрт йил бўляпти. Ўтган қисқа вақтда бу борада қандай ишлар амалга оширилди?\n— “ Ўзбекгидроэнерго" АЖ ташкил этилган пайтда унинг таркибидаги гидроэлектр станциясининг аксарияти ўз умрини ўтаб бўлган, эскини ямаб, эсинг кетади, деган қабилда ишлаб турган эди. Мисол учун Тошкент шаҳри яқинидаги “Қодирия ГЭСлар каскади” унитар корхонаси таркибидаги учинчи иншоотни олайлик. Қарийб 85 йилдан буён фаолият кўрсатаётган станциянинг 4 та агрегати ўз ишлаш қуввати самарадорлигини йўқотиб, тубдан таъмирга муҳтож бўлиб қолган эди.\nУшбу объектни модернизация қилиш бўйича қабул қилинган тегишли қарорга кўра, 2017 йилнинг декабрь ойида қурилиш-монтаж ишлари бошланди. Икки ярим йил мобайнида бу ерда техник қурилмаларни йиғиш ва ўрнатиш, эҳтиёт қисмларни бутлаш юмушлари олиб борилди. Лойиҳалаш ишлари “Гидропроект” АЖнинг малакали мутахассислари томонидан амалга оширилди.\n2020 йилнинг июль ойи охирида модернизация ишлари якунланганидан сўнг, у замонавий талаблар асосида тубдан янгиланди. ГЭСнинг умумий қуввати 15,34 МВтга етказилди. Унинг йиллик ўртача электр энергияси ишлаб чиқариш кўрсаткичи 124 миллион кВт соатни ташкил этди.\n2017—2021 йиллар давомида “Шаҳрихон ГЭСлар каскади” унитар корхонасига қарашли 2 та қувват, “Қодирия ГЭСлар каскади” таркибидаги ГЭС-3, “Қуйи Бўзсув ГЭСлар каскади”нинг ГЭС-14 ва “Тошкент ГЭСлар каскади”даги ГЭС-9 сингари иншоотларда ҳам модернизациялаш ишлари муваффақиятли амалга оширилди. Пировардида уларнинг ишлаб чиқариш қуввати ошди, электротехник, гидромеханик ва гидротехник қурилмаларининг ишончли ишлаши таъминланди.\n— Кичик қувватли гидроиншоотлар билан бир қаторда йирик ГЭСларни модернизация қилиш ва янгиларини қуриш борасида қандай лойиҳалар устида иш кетяпти?\n— Фарҳод ГЭСининг қурилиши Иккинчи жаҳон урушининг энг оғир даврида — 1943 йил 10 февралида оммавий ҳашар йўли билан қурилиши бошланган ва 1951 йилда тўлиқ ишга туширилган. Мазкур станция нафақат Ўзбекистон, балки минтақадаги энг йирик гидроиншоотлардан бири сифатида ўн минглаб аҳолининг электр энергиясига бўлган талабини қондириб келди. Лекин ўтган 70 йил мобайнида технологик жиҳатдан эскириб, бугунги кун талабларига жавоб беролмай қолди.\n“Ўзбекгидроэнерго” АЖ 2017 йилнинг 12 декабрида Россиянинг “Силовие машини” компанияси билан “Фарҳод ГЭС модернизацияси” бўйича 69,7 миллион доллар қийматидаги шартномани имзолади ва бугунги кунда мазкур объектда сўнгги синов-созлаш ишлари ниҳоясига етказилмоқда. Лойиҳага мувофиқ, тўртта агрегат янгиланганидан кейин уларнинг қуввати аввалгига қараганда 13 МВт ортиб умумий 127 МВтга етказилади.\nЯна бир йирик, қиймати 798 миллион доллар бўлган стратегик аҳамиятга молик лойиҳа — Пском ГЭСини қурилиш ишлари қизғин кетяпти. Унинг электр энергия ишлаб чиқариш салоҳияти 404 МВтни ташкил этади.\nБу эса, соҳадаги йирик объектлардан бири бўлишини англатади. Ушбу ГЭС йилига 900 миллион кВт соат электр энергияси ишлаб чиқаради. ГЭС қурилиши 2024 йилда якунланиши кўзда тутилган. Ҳисоб-китобларга кўра, унда ҳосил қилинадиган электр энергияси йилига 330 миллион куб метр табиий газ ёқилғиси иқтисод қилинишини таъминлайди, шу билан бирга, атмосферага катта ҳажмдаги зарарли моддаларнинг чиқишининг олди олинади.\nПском ГЭС қурилиши натижасида, ушбу ҳудудда яшовчи аҳоли турмуш шароитининг ижтимоий-иқтисодий жиҳатдан юксалишига замин яратилади.\nХусусан, олтмишга яқин замонавий коттеж, 100 ўринли ётоқхона, мактаб, боғча, тижорат ва ижтимоий объектлари қурилиб, фойдаланишга топширилади.\nБунёдкорлик ишлари “Қуйи-Чотқол” ГЭСда ҳам қизғин тус олган. Унинг қуввати 76 МВтга тенг бўлиб, йиллик ўртача электр энергия ишлаб чиқариш қуввати 282 миллион кВт соатни ташкил этади.\n“Ўзбекгидроэнерго” АЖ томонидан йирик ГЭСлар қуриш инвестиция лойиҳасига биноан, Тошкент вилоятида яна бир йирик Муллалак ГЭСи қурилиши режалаштирилмоқда. Мазкур йирик иншоотни лойиҳалаш ва қурилиш ишлари хорижий ҳамкорлар билан узвий ҳамкорликда йўлга қўйилмоқда.\nАмалга оширилган ишларни сарҳисоб қиладиган бўлсак, мамлакатимизда 2017 йилгача ГЭСлар 36 та бўлган бўлса, 2021 йилга келиб бу кўрсатгич 49 тага етди.\n— Гидроэнергетикани янада ривожлантириш чора-тадбирлари дастурига биноан, яқин истиқболда яна қандай лойиҳаларни жорий этиш кўзда тутилган?\n—Жамиятимиз ва “Гидролойиҳа” институти мутахассислари яқинда мамлакатимиз ҳудудларида микроГЭСлар қурилиши учун истиқболли ҳудудларда ўрганиш ишларини олиб борди. Унинг натижалари янги микроГЭСлар қурилиши учун Андижон, Қашқадарёда, Самарқанд ва Фарғона вилоятларида 14 та истиқболли сув оқими участкалари борлигини ва 19 та микроГЭС қуриш мумкинлигини кўрсатди.\nОсиё тараққиёт банкининг грант маблағлари ҳисобига жалб қилинган “Tractabel engineering gmbh” (Германия) компанияси томонидан республиканинг гидроэнергетик салоҳияти бўйича таклифларини ҳам инобатга олиб, асосий режага қўшимча ва ўзгартиришлар киритилиши мўлжалланмоқда.\nУмуман олганда, 2022 йилда қуввати 931,2 МВтга тенг бўлган 15 та, 2023 йилда қуввати 1 002,2 МВтдан иборат 18 та янги инвестициявий лойиҳа устида иш олиб борилиши режалаштирилган.\n— Соҳанинг истиқбол салоҳияти трансформация жараёни билан узвий боғлиқ. Шундай экан, бу борада олиб борилаётган ишлар жамият келажак тараққиёти учун қандай имкониятлар эшигини очади?\n— Жамиятимизни трансформация қилиш бўйича амалга оширилган ишларга келганда, кейинги уч йилда ҳисоб-китобни такомиллаштириш бўйича марказлашган 1С дастури, молиявий ҳисоботларни халқаро стандартлари (IFRS) жорий этилганлиги бу борада янги йўллар очилишига замин ҳозирлади. 2020 йилда “PricewaterhouseCoopers” халқаро аудит ташкилотидан “ижобий” хулосаси олинди, Шунингдек, “Fitch Ratings” томонидан “В+” кредит рейтинги берилди.\nМазкур рейтинг даражаси “Ўзбекгидроэнерго” АЖни жаҳон инвестиция бозорларига жозибадорлиги аниқ ва равшан бизнес стратегиясига, шаффоф молиявий ҳисоботларига ва корпоратив бошқарув тизимига эга биринчи ўзбек ишлаб чиқарувчи корхонаси сифатида танитди. Бу, ўз навбатида, ўз евробондларимизни Лондон фонд биржасига жойлаштириш имкониятини беради.\nЖамият ўз олдига “S&P Ratings” томонидан иккинчи халқаро кредит рейтинги олишни қўйган. Шу билан бирга, халқаро молия йўналишда “Green Certification” сертификатига эга бўлиш, “IRENA” билан ҳамкорликни йўлга қўйиш, “Green Energy Program” дастурини жорий этиш, Марказий Осиёда биринчи бор “Green sukuk” исломий облигацияларни чиқариш имкониятларини ўрганишни вазифа қилиб олганмиз. “Икс-Холдинг” халқаро кўптармоқли IT-гуруҳи билан ҳамкорликда рақамли трансформация дастурини ишлаб чиқилди. “McKensey” халқаро консалтинг компаниясини жалб қилиш орқали соҳани трансформация қилиш ишлари давом эттирилади.\nТрансформация жараёнларининг амалга оширилиши ҳам пировардида истиқболли лойиҳаларнинг юртимиздаги юз минглаб хонадонларни чароғон этишига,, кенг аҳоли қатламларининг маиший эҳтиёжларини қондиришига, кўплаб бизнес ва тадбиркорлик субъектлари учун узлуксиз кафолотлти энергия қуввати билан таъминлашга, янги иш ўринларини кўпайишига хизмат қилади.\n“Янги Ўзбекистон” мухбири Абдурауф ҚОРЖОВОВ суҳбатлашди


АХБОРОТ ХАТИ 2\nТошкент шаҳридаги Ёджу Техника Институти, Инглиз тили кафедраси 8 Май, 2021да “Турли йўналишдаги олий таълим муассасаларида инлиз тилининг ўрни” мавзусида 1- Республика талабалар илмий-амалий конференсияцини ўтказади.\nКонференсиянинг мақсади - бутун Ўзбекистон бўйлаб талабалар ва амалиётчиларни доимий равишда олиб бораётган илмий- тадқиқот ишларини тақдим этиш ва ўртоқлашишга ундашдир. Ушбу анжуман инглиз тилининг турли олий ўқув юртларидаги аҳамиятига бағишланган бўлиб, иштирокчиларга янги ғоялар ва амалий тажрибаларни юзма-юз алмашиш, илмий-тадқиқот алоқаларини ўрнатиш ва келажакда ҳамкорлик қилиш учун шериклар топиш имкониятларини беради.\nБиз илмий тадқиқотчиларни ва бакалавр талабаларини инглиз тилининг турли соҳалардаги ўрни ҳақида суҳбатлашишга таклиф қиламиз.\n• Самарали мулоқот учун инглиз тилининг ўрни;\n• Яхши ҳамкорлик учун инглиз тилининг ўрни;\n• Инглиз тилининг глобал тил сифатида тутган ўрни;\n• Мустақил таълим кўникмалари;\n• Онлайн таълимнинг афзалликлари ва камчиликлари;\n• Талабаларни инглиз тилини ўрганишга ундовчи воситалар;\n• МУСТАҚИЛ ТАЪЛИМнинг асосий мақсади ва сабаблари нимада?\n• Қабул қилувчи ва ишлаб чиқарувчи кўникмалар қандай ва улар қандай қўлга киритилади?\n• Хатоларни тузатишнинг асосий афзалликлари нимада?\n• Инглиз тили грамматик қоидаларни тушуниш;\n• Бизнес соҳасида инглиз тилини ўрганишнинг асосий хусусиятлари;\n• Туризм соҳасини ривожлантиришда инглиз тилининг асосий таъсири;\n• Ҳуқуқ соҳасида инглиз тилининг аҳамияти.\nКонференцияда эмпирик тадқиқотлар ҳамда назарий / консептуал мақолалар қабул қилинади.\nКонференция 2 қисмдан иборат:\nСеминар: бу амалий жараён тақдимоти бўлиб, унда тадқиқотчи мақолада максимал 10 дақиқада тилни ўрганиш / ўқитишнинг тавсия этилган усулини намойиш қилиши керак.\nПрезентация: тадқиқотчи мақолада муҳокама қилинган масалалар бўйича 5 -7 минутгача нутқ сўзлайди.\nТЕЗИС (МАҚОЛА) ҚУЙИДАГИ ТАЛАБЛАРГА ЖАВОБ БЕРИШИ ЛОЗИМ:\n1. Илмий мақолалар назарий ва амалий аҳамиятга эга бўлиши керак.\n2. Конференциянинг расмий тили: ИНГЛИЗ ТИЛИ (мақолалар ҳам фақат инглиз тилида қабул қилинади).\n3. 3-5 бет ҳажмда, 1 интервалда (чапдан 3 см, юқоридан 2,0 см, қуйидан 2,0 см, ўнгдан 1,5 см ) компьютернинг Microsoft Word муҳаррири, Times New Roman дастурида 14 ўлчамли шрифтда ёзилиши; сарлавҳалар бош ҳарфларда, ундан 3 интервалдан сўнг муаллифнинг исми ва фамилияси тўлиқ, илмий унвони ва илмий даражаси, ўқиш (иш) жойи (корхона, бўлим, кафедра номи) ва эгаллаган лавозими келтирилади. Тезис (мақола)да манбаларга ҳавола (сноска) кўрсатилиши шарт.\nМақолалар "Аннотация", "Калит сўзлар"ни ўз ичига олиши, "Адабиётлар" эса матн охирида кўрсатилиши керак. (ИЛОВАДА МИСОЛ КЕЛТИРИЛГАН).\nЭслатма: Тегишли форматда бўлмаган мақолалар тузатиш учун муаллифга қайта юборилади.\n4. Мақолада 2 дан ортиқ муаллиф бўлмаслиги керак. Талабалар ўзларининг илмий раҳбарлари (ўқитувчилари) билан ҳаммуаллиф сифатида ўз мақолаларини ёзишлари мумкин. Улар биргаликда семинар ва тақдимотларни ҳам ўтказишлари мумкин.\n5. Мақоланинг ҳажми 3-5 бет бўлиши керак.\n6. Юборилган мақолалар плагиат учун текширилади ва муаллиф қабул қилинганлиги тўғрисида хат олиши мумкин.\n7. Конференция иштирокчиларига қатнашганлиги ҳақида сертификатлар тақдим этилади.\n8. Конференция тезис(мақола)лари алоҳида тўплам шаклида нашр қилиниши режалаштирилган. Тезис мазмуни ва унда келтирилган маълумотлар учун шахсан муаллиф масъул.\n9. Мақолалар ва тезислар қуйидаги e-mailга жўнатилсин: StudentsConference@ytit.uz\n10. Мақолалар ва тезислар топширишнинг охирги муддати: 3 Апрель, 2021\nЭлдор Набиев (+99894 6036033)\nРушана Тогаймуродова (+ 99890 6675335)\n100121, Тошкент, Усмон Носир кўчаси, 156-уй\nТошкент шаҳридаги Ёджу Техника Институти\nИнглиз тили кафедраси, 613-хона


л) Риё, хўжакўрсинга иш қилиш ва қилган ишини эшиттириш:\nҚурбат дегани яқинлашиш, яқин бўлиб олиш деганидир. Киши амалини ё Аллоҳга ё одамларга яқинлашиб олиш учун, яъни қурбат учун қилади. Аллоҳга яқинлашиш учун қилинган амал холис амал, одамларга яқинлашиш учун қилинган амал эса риё амали ҳисобланади. Амалнинг ўзи риё эмас, у риёнинг ўрни холос. Риё бу дилдаги қасддир, яъни у тил ёки бошқа аъзоларнинг эмас, фақатгина дилнинг ишидир. Қурбат ишида ҳам Аллоҳни, ҳам одамларни қасд қилиш ҳаромдир. Фақат одамларнинг ўзини қасд қилиш ундан баттар.\nРиё фақат қурбат ишида бўлади, бошқа ишда бўлмайди. Масалан, одамларнинг кўз ўнгида битим тузиш, мубоҳ либосларни кийиб чиройли бўлиб юриш бунга кирмайди. Бошқа мақсадларни кўзлаб одамларни рози қилиш учунгина амал қилиш риёдир. Ҳаждан фақат манфаатни кўзлаш каби.\nҚурбат ибодатларда ҳам, бошқа ишларда ҳам бўлиши мумкин. Одамлар кўрсин учун саждада узоқ туриш риёдир, одамлар кўрсин, деб садақа бериш риёдир, одамлар кўрсин, деб жиҳод қилиш риёдир, олим, деб танилиш учун мақола ёзиш риёдир, ҳаммани қойил қолдириш учун маъруза қилиш риёдир, зоҳид экан, дейишлари учун ямоқ кийимларни кийиш риёдир, суннатни маҳкам ушлар экан, дейишлари учун соқолини узун қўйиб, почани калта қилиш риёдир, тарки дунё қилган одам, дейишлари учун толқон еб юриш риёдир, саховатли экан, дейишлари учун минглаб одамларни меҳмонга чақириш риёдир, камтар, дейишлари учун бошини эгиб юриш риёдир, қўшнилар эшитсин, деб баланд овозда Қуръон ўқиш риёдир, кичкина Қуръонни кўтариб юрганини одамлар кўришларини жуда-жуда хоҳлаш риёдир.\nБиз риёдан уялмайдиган бир замондамиз. Одамлар риёнинг нималигини, унинг ҳукми қандай бўлишини билмайдилар. Бунга далил шуки, ростгўйлиги тан олинган охир замон пайғамбари риёдан уялмайдиган салла-чопонлар ҳақида хабар берганлар. Зубайдий, Соффий «Канз»да, Ҳаким Термизий «Наводир»да, Абу Наим Ҳокимнинг наздида иллатсиз бўлган иснод билан «Ҳиля»да Анас р.а. дан ривоят қиладиларки, Пайғамбар (с.а.в.) шундай деганлар:\n«يَكُونُ فِي آخِرِ الزَّمَانِ دِيدَانُ الْقُرَّاءِ, فَمَنْ أَدْرَكَ ذَلِكَ الزَّمَانَ فَلْيَتَعَوَّذْ بِاللَّهِ مِنْ الشَّيْطَانِ الرَّجِيمِ وَمِنْهُمْ, وَهُمْ الأَنْتَنُونَ, ثُمَّ يَظْهَرُ قَلاَنِسُ الْبُرُودِ فَلاَ يُسْتَحْيَا يَوْمَئِذٍ مِنْ الرِّيَاءِ, وَالْمُتَمَسِّكُ بِدِينِهِ أَجْرُهُ كَأجْرِ خَمْسِينَ, قَالُوا: أَمِنَّا أَوْ مِنْهُمْ؟ قَالَ بَلْ مِنْكُمْ»\n«Охир замонда қориларнинг қуртлари бўлади. Ким ўша замонга етиб борса, тошбўрон қилинган шайтондан ва ўшалардан паноҳ сўрасин. Улар сассиқдирлар. Кейин салла-чопонлар пайдо бўлади. У кунда риёдан уялинмайди. У кунда динни маҳкам ушлаган одам чўғни ушлаган билан баб-баробар бўлади. Динини маҳкам ушлаганнинг савоби эллик кишининг савобидек бўлади. «Биздан эллик кишиними ёки ўзлариданми?», деб сўрадилар. «Сизлардан», деб жавоб бердилар Пайғамбар (с.а.в.)». Салла-чопонлардан мақсад кийимлари билан одамлардан ажралиб турадиган дин кишиларидир. Одамларнинг салла-чопонларга эътибор беришлари уларнинг риёдан уялмаслигининг аломатидир.\nҚилган ишини эшиттириш эса одамларни рози қилиш учун гапириш орқали бўлади. Риё билан эшиттиришнинг фарқи шуки, риё қилинаётган иш пайтида бўлса, эшиттириш кейинроқ, яъни ишдан кейин бўлади. Риёни Аллоҳдан бошқа ҳеч ким билмайди. Уни билишга инсоннинг ақли учун йўл йўқ. Ҳатто риё қилаётган одамнинг ўзи ҳам, агар мухлис бўлмаса, буни билолмайди. Нававийнинг «Мажмуъ»да нақл қилишича, Шофеий: «Риёни фақат мухлисгина билади», деганлар. Мухлис бўлиш учун эса эътиборли, жонини қийнаши керак бўлади. Бу ишга динини дунёсидан афзал деб билган одамгина эриша олади.\nОдамларга эшиттириш учун иш қилиш гоҳида махфий қилинган ишларда ҳам бўлади. Масалан, биров кечаси туриб ибодат қилади-да, эрталаб туриб гапириб қўяди. Яна биров бир жойда қурбат ишини қилади-да, бошқа жойга бориб, уни гапириб қўяди. Бу ишлар одамларнинг розилигига эришиш учун қилингандагина гуноҳдир.\nБу борада бизга биринчи асрдан нақл қилинган энг гўзал намуналардан бири шуки, Абу Юсуф «Осор»да Абу Ҳанифадан, у Али ибн Амрдан ривоят қилади: «Умар ибн Хаттоб чап қўли билан еяётган одамнинг ёнидан ўтаётиб, одамларнинг овқатланаётганлари устида туриб, ҳалиги одамга: «Эй Аллоҳнинг бандаси, ўнг қўлинг билан е», дедилар. У: «Ўнг қўлим банд», деди. Иккинчи марта ўтаётиб, яна шундай деди. У яна ўша жавобни айтди. Учинчи марта ўтаётиб, яна ўша гапини айтган эди, у яна ўша жавобни айтди. Шунда Умар: «Нима билан банд?!» — деган эди, у: «Муъта кунида кесилган», деб жавоб берди. Бу гапдан Умар даҳшатга тушиб, кийимларингни ким ювиб беради, сочингга ким хушбўй ёғлар суртиб қўяди, хизматларингни ким қилади каби бир неча саволлар бериб, кейин унга бир хизматкор аёл, овқатлантирувчи ва маош тайин қилдилар. Одамлар: «Аллоҳ Умарга фуқаросига яхши қарагани учун яхши мукофотлар берсин», дейишди.\nБухорий Абу Мусодан ривоят қилади:\n«خَرَجْنَا مَعَ النَّبِيِّ r فِي غَزَاةٍ وَنَحْنُ سِتَّةُ نَفَرٍ, بَيْنَنَا بَعِيرٌ نَعْتَقِبُهُ, فَنَقِبَتْ أَقْدَامُنَا, وَنَقِبَتْ قَدَمَايَ, وَسَقَطَتْ أَظْفَارِي, وَكُنَّا نَلُفُّ عَلَى أَرْجُلِنَا, وَحَدَّثَ أَبُو مُوسَى بِهَذَا ثُمَّ كَرِهَ ذَاكَ قَالَ مَا كُنْتُ أَصْنَعُ بِأَنْ أَذْكُرَهُ, كَأَنَّهُ كَرِهَ أَنْ يَكُونَ شَيْءٌ مِنْ عَمَلِهِ أَفْشَاهُ»\n«Пайғамбар (с.а.в.) билан бир ғазотга чиққанимизда, биз олти кишининг ўртамизда бир туя бўлиб, унинг изидан борар эдик. Қадамларимиз ерни ўйиб борганидан тирноқларим кўчиб кетганди. Оёқларимизни боғлаб олардик». Абу Мусо буни айтишга айтиб кейин ижирғаниб: «Худди қилган ишини гапириб қўйган одамдек, шуни гапириб нима қилардим?», деди».\nРиё ва қилган ишини эшиттириш учун гапириш ҳеч қандай ихтилофсиз ҳаромдир. Бунга далиллар кўп:\n– “Улар риёкорлик қиладиган кимсалардир”, (Моъун:6)\n– “Бас, ким Парвардигорига рўбарў бўлишидан умидвор бўлса, у ҳолда яхши амал қилсин ва Парвардигорига бандалик қилишда (риёкорлик билан) бирон кимсани (Унга) шерик қилмасин! (Яъни қиладиган барча амалларини Ёлғиз Аллоҳ учун қилсин)”. (Кахф:110)\nМуслимда ибн Аббос ҳадисида Пайғамбар (с.а.в.):\n«مَنْ سَمَّعَ سَمَّعَ اللَّهُ بِهِ, وَمَنْ رَاءَى رَاءَى اللَّهُ بِهِ»\n«Ким қилган ишини гапирса, Аллоҳ уни бадном қилади, ким хўжакўрсинга иш қилса, Аллоҳ унга кўрсатиб қўяди», деганлар.\nМуслим ва Насоийда Абу Ҳурайра р.а. ривоят қилган ҳадисда Пайғамбар (с.а.в.) шундай деганлар:\n«إِنَّ أَوَّلَ النَّاسِ يُقْضَى يَوْمَ الْقِيَامَةِ عَلَيْهِ رَجُلٌ اسْتُشْهِدَ فَأُتِيَ بِهِ, فَعَرَّفَهُ نِعْمَتَهُ فَعَرَفَهَا, قَالَ فَمَا عَمِلْتَ فِيهَا؟ قَالَ: قَاتَلْتُ فِيكَ حَتَّى اسْتُشْهِدْتُ, قَالَ: كَذَبْتَ وَلَكِنَّكَ قَاتَلْتَ لأَنْ يُقَالَ هُوَ جَرِيءٌ فَقَدْ قِيلَ, ثُمَّ أُمِرَ بِهِ فَسُحِبَ عَلَى وَجْهِهِ حَتَّى أُلْقِيَ فِي النَّارِ. وَرَجُلٌ تَعَلَّمَ الْعِلْمَ وَعَلَّمَهُ وَقَرَأَ الْقُرْآنَ, فَأُتِيَ بِهِ فَعَرَّفَهُ نِعْمَتَهُ فَعَرَفَهَا, قَالَ: فَمَا عَمِلْتَ فِيهَا؟ قَالَ: تَعَلَّمْتُ الْعِلْمَ وَعَلَّمْتُهُ, وَقَرَأْتُ فِيكَ الْقُرْآنَ, قَالَ: كَذَبْتَ وَلَكِنَّكَ تَعَلَّمْتَ لِيُقَالَ عَالِمٌ, وَقَرَأْتَ الْقُرْآنَ لِيُقَالَ هُوَ قَارِئٌ فَقَدْ قِيلَ, ثُمَّ أُمِرَ بِهِ فَسُحِبَ عَلَى وَجْهِهِ حَتَّى أُلْقِيَ فِي النَّارِ. وَرَجُلٌ وَسَّعَ اللَّهُ عَلَيْهِ وَأَعْطَاهُ مِنْ أَصْنَافِ الْمَالِ كُلِّهِ, فَأُتِيَ بِهِ فَعَرَّفَهُ نِعَمَهُ فَعَرَفَهَا, قَالَ: فَمَا عَمِلْتَ فِيهَا؟ قَالَ: مَا تَرَكْتُ مِنْ سَبِيلٍ تُحِبُّ أَنْ يُنْفَقَ فِيهَا إِلاَّ أَنْفَقْتُ فِيهَا لَكَ, قَالَ: كَذَبْتَ وَلَكِنَّكَ فَعَلْتَ لِيُقَالَ هُوَ جَوَادٌ, فَقَدْ قِيلَ, ثُمَّ أُمِرَ بِهِ فَسُحِبَ عَلَى وَجْهِهِ ثُمَّ أُلْقِيَ فِي النَّارِ»\n«Қиёмат кунида биринчи бўлиб шаҳид бўлган одам устидан ҳукм чиқарилади. (Аллоҳ) уни берган неъматлари билан таништирганида ҳаммасини танийди. «Бу неъматлар борасида нима иш қилдинг?», деб сўраганида: «Сени деб урушдим, ҳатто шаҳид бўлдим», дейди. (Шунда Аллоҳ): «Ёлғон айтасан, сен фалончи жасур экан, дейишлари учун урушгансан, ўша гап айтилди» деб, кейин буйруқ беради ва уни судраб бориб, дўзахга юз тубан отиб юборадилар. Илм олган, уни ўргатган ва Қуръон ўқиган бир киши келтирилади. (Аллоҳ) уни берган неъматлари билан таништирганида, ҳаммасини танийди. «Бу неъматлар борасида нима иш қилдинг?», деб сўраганида: «Сен учун илм олдим, илм бердим, Қуръон ўқидим», дейди. (Шунда Аллоҳ): «Ёлғон айтасан, сен фалончи олим экан, дейишлари учун илм олгансан, фалончи қори экан, десинлар деб Қуръон ўқигансан, ўша гап айтилди» деб, кейин буйруқ беради ва уни судраб бориб, дўзахга юз тубан отиб юборишади. Аллоҳ ризқини мўл қилган, турли хил мол-давлат берган одам олиб келинади. (Аллоҳ) уни берган неъматлари билан таништирганида, ҳаммасини танийди. «Бу неъматлар борасида нима иш қилдинг?», деб сўралади. «Сен сарфланишини хоҳлаган йўлларнинг бирортасини қолдирмасдан, ҳаммасига сарфладим», дейди. (Шунда Аллоҳ): «Ёлғон айтасан, сен фалончи саховатли экан, дейишлари учун қилгансан, ўша гап айтилди» деб, кейин буйруқ беради ва уни судраб бориб, дўзахга юз тубан отиб юборадилар».\nНажот топган фирқа кимлар? Албатта, мўъминлар нажот топдилар Ким уни покласа, батаҳқиқ нажот топибди! Ким уни покласа, батаҳқиқ нажот топибди!\nTagsГўзал хулқ эгаларинажотРиёхўжакўрсин\nОбама ўз президентлигини Шом қўзғолонига қарши урушда ўзига хизмат қилганлар юзига тарсаки тортиш билан тамомламоқда


Ёзнинг иссиқ кунларида автомобилингизда қуёшдан сақланган\nҳолда юришингиз учун 20 миллион сўмдан ортиқ харажат\nқилишингиз лозим. Орамизда 5-10 йиллаб ишлаб ҳам шунча\nпул орттириб, йиға олмайдиганлар бор.\nДемак, улар ўз автомобилида “комфорт” яратишга қодир эмас.\nЮртимизда 8-9 ой қуёш чарақлаб, ёз чилласи одамни беҳузур қилади. Аксарият автомобиль ҳайдовчиларининг бир қўли офтобда куйганидан ҳам ажратиб олиш мумкин. Яна бунинг устига, тиббиёт ходимлари қуёшнинг ультрабинафша нурлари тери саратони касалига олиб келишидан огоҳлантиради. Шундай экан, юртимизда автомобиль ойналарини қорайтириш фақат пулдорлар имконияти етадиган қулайликка айлантирилгани қанчалик тўғри?\nБу ҳақда Халқ депутатлари Чилонзор тумани кенгаши депутати Умид Санақулов фикр билдирди:\n– Машина ойналари “тонировка”си ўртача маош олиб ишлайдиган юртдошларимиз учун жуда қиммат. Бироқ, автомобиль ойналарини қуёшдан сақланиш учун қорайтириш бизнинг иқлим шароитимизда жуда зарур. Жамиятнинг маълум қатламигина қуёшдан сақланиб, салқин юра олади. Менимча, бу барча фуқаролар имконияти даражасида бўлиши керак. Агар, юртимизда 1-2 миллион автомобиль бўлса, уларнинг 0,1 фоизи ҳам “тонировка” қилдирмаган. Агар машина ойналарини қорайтириш нархи энг кам иш ҳақининг 10 бараварига камайтирилса, “тонировка” қилувчилар ҳам кўпаяди. Ўз-ўзидан бюджетга тушум ҳам ортади. Айни дамда тўловлар қимматлиги сабаб кўпчилик ундан фойдаланмаяпти. Хоҳловчиларни эса нарх қимматлиги қийнамоқда. Ҳужжатсиз машинаси ён ойналарини “тонировка” қилаётганлар ҳам анчагина. Қарорлар билан одамларни қийнаш керак эмас. Аксинча, қарорлар халқ фаровонлигига хизмат қилиши лозим. Президентимиз таъкидлаганидек, одамлар ҳукуматдан рози бўлиши, уларда норозилик кайфиятини уйғотадиган қарорлардан тийилиш керак. Қарорларнинг туб моҳияти ва мақсади халқ ҳаётини яхшилаш, уларга қулайлик яратишга қаратилган бўлса мақсадга мувофиқ бўлади. Мен сўнгги вақтдаги “тонировка”, мактабга қабул қилишдаги тўловлар масаласини халқ фаровонлиги кўзланган қарорлар, дея олмайман.\nЖорий йилнинг беш ойи давомида рухсатномасиз машина ён\nойналарини қорайтирган ва пардалар билан ёпган 1072 нафар ҳайдовчига\nнисбатан маъмурий баённома тузилиб, чора кўрилган.\nМаълумотларга кўра, жорий йилнинг беш ойи давомида рухсатномасиз машина ён ойналарини қорайтирган ва пардалар билан ёпган 1072 нафар ҳайдовчига нисбатан маъмурий баённома тузилиб, чора кўрилган. Рухсатномасиз машина ойналарини қорайтириш энг кам иш ҳақининг 25 баробари миқдоридаги жарима билан жазоланади.\nШунингдек, ҳозиргача 400 га яқин автомобиль эгаси рухсатнома асосида тўловларни бажариб, “тонировка” қилдирган. Рухсатномасиз “қора ойналарда” юрган ҳайдовчилар сони улардан ортиқроқни ташкил қилади. Демак, тўловлар арзонлашса, қонунни бузиш эмас, унга риоя қилиш осонлашади.


ЭДГАР ГЕСС: «ИСТЕЪФО ҲАҚИДА ЎЙЛАЁТГАНИМ ЙЎҚ»\n«Шўртан» - «Динамо» учрашуви якунлангач ҳар икки жамоа бош мураббийларининг фикрини билиш мақсадида уларга саволлар билан мурожаат этдик. Дастлаб саволларимизга ғузорликлар устози Эдгар Гесс жавоб берди.\n- Бугунги учрашув биз учун ҳам рақибларимиз учун ҳам жуда муҳим эди. Чунки, мавсум старти бугун ўзаро тўп сурган ҳар икки жамоа учун омадли келди дейиш қийин. Умуман олганда бугун шогирдларим ўйинидан қониқдим ва биз мухлисларимизга чемпионатдаги илк ғалабани тақдим эта олганимиздан жуда хурсандман. Бугун йигитлар ўз ўйинларини кўрсата олишди ва ҳақли ғалабага эришдик. Жамоамдан Вадим Афонин, Игорь Таранларнинг, «Динамо» сафидан эса Умид Абдураҳмонов, Салим Мустафоевларнинг ўйинини алоҳида эътироф этган бўлардим.\n- Бу учрашув олдидан сизнинг истеъфонгиз ҳақида гаплар юрганди. Эмишки, бугунги ўйин сиз учун берилган сўнгги имконият экан?\n- Жамоа мавсумни кутилганидек бошлай олмагач, бундай гап-сўзларнинг бўлиши аниқ. Аммо, кўриб турибсиз мен ишлашда давом этаяпман. Ҳар ҳолда мен истеъфо ҳақида ўйлаётганим йўқ. Чунки, «Шўртан» билан икки йиллик шартномам мавжуд. Агарда «Шўртан» раҳбарияти менинг ишимдан қониқмаётган бўлса, у ҳолда мен барчасига тайёрман. Ҳозир эса биз ишлашда, олға боришда давом этамиз.\n- Ўз олдига жиддий вазифаларни қўйган «Шўртан» ниҳоят еттинчи турда ғалаба қозонди. Айтингчи, мавсум бошидаги муваффақиятсизликлар жамоанинг ўз олдига қўйган мақсадларига ўзгартиришлар киритмайдими?\n- Йўқ. Биз мухлисларимизни қувонтириш учун бор куч ва ғайратимизни ишга солишга бел боғлаганмиз. Шундай экан, бу мақсад йўлида фақат олдинга боришга ҳаракат қиламиз.\n- Албатта, бу тушунарли. Аммо, аниқ қилиб айтганда «Шўртан»нинг ўтган йилги натижаларидан юқорироқ марралар учун кураша олишига кўзингиз етадими?\n- Нима бўлганда тақдирда ҳам биз буёғига фақат ғалаба учун ўйнашда давом этамиз. Сизга ҳозиргача иштирок этаётганимиз икки фронтда ҳам энг юқори маррани эгаллашни ваъда қилолмайман. Чунки, бунга бир нечта сабаблар бор. Биз мавсум аввалида селекция ишларини ҳам юқори даражада олиб бордик дея олмайман. Қолаверса, яқин орада мамлакат кубоги баҳсларига ҳам киришамиз. Учта фронтда курашиш осон бўлмасада, биз бор имкониятдан тўла фойдаланишга интиламиз.\n- Жамоангиз олдидаги яна бир жиддий синовлардан бири бу ОФК Кубогида гуруҳдан чиқиш масаласи турибди. Бугунги ўйин сешанба куни «Ал Иттиҳод»га қарши учрашувдан олдин «репететция» бўлди, дейиш мумкинми?\n- Қайсидир маънода шундайдир, аммо «Динамо»га қарши ўйин «Ал Иттиҳод»га қарши сингари жуда муҳим эди. Биз Сурияда ҳам фақат ғалаба учун тўп сурамиз. Мени хавотирлантираётган нарса, шогирдларимни йўлдаги узоқ юришлар толиқтириб қўйиши мумкин. Чунки, мана ҳозир «Динамо»га қарши ўйиндан бир соат ўтиб биз Тошкентга йўл оламиз. Пойтахтгача автобусимиз 6 соатлик йўл босади. Кейин эса Тошкент орқали Туркия пойтахтига яна 4 соат учамиз. Истамбулдан эса яна 6 соатлик парвоз билан Сурияга етиб борамиз. 18 соатлик йўл деганда биз манзилимизга етиб борамиз. Бизга кейинги ўйинларда осон бўлмаслиги аниқ.\nЎқилди (марта): 1775. Киритилган сана: 2011-04-23 00:00:00.\nХавфли вазият. Азиз Ибрагимов


Меҳнат дафтарчаси йўқотилса...\n– Охирги иш жойимдан бўшаётганимда меҳнат дафтарчасини топиб беришолмади. Уни қайта олишим мумкинми, аввалги қайдларни тиклаш масаласи қандай ҳал этилади?\nСаволга Ўзбекистон Касаба уюшмалари федерацияси кенгашининг юридик бўлим мудири Улуғбек ГАЗИЕВ жавоб беради:\n— 1998 йил 29 январда Адлия вазирлигида рўйхатга олинган Меҳнат дафтарчаларини юритиш тартиби тўғрисидаги йўриқномага мувофиқ меҳнат дафтарчаси йўқотилганда ёки фойдаланиш учун яроқсиз бўлиб қолган (йиртилган, ёнган, ёзувлари бўялган)да, унинг дубликати ходимнинг охирги иш жойидан берилади.\nМеҳнат дафтарчасини йўқотган шахс бу ҳақда зудлик билан охирги иш жойига ёзма хабар бериши лозим. Шундан сўнг 15 кун вақт оралиғида иш берувчи ходимга биринчи бети юқори қисмининг ўнг томонига «Дубликат» деб ёзилган янги меҳнат дафтарчасини беради.\nДубликат тўлдирилаётганда «Иши тўғрисидаги маълумотлар» бўлимига охирги иш жойидаги маълумотлар илгариги буйруқлар асосида ёзилади.\nАгар ходим ушбу корхонага ишга кирмасдан олдин ишчи ёки хизматчи вазифасида меҳнат қилган бўлса, унда меҳнат дафтарчаси дубликати «Иши тўғрисидаги маълумотлар» бўлимининг 3-устунига мазкур корхонага ишга келмасдан илгариги ишлагани тўғрисидаги ҳужжатлар билан тасдиқланган умумий иш стажи ёзилади.\nМеҳнат дафтарчаси эгасининг олдинги умумий иш стажи жамланиб, яъни қайси корхонада, қайси давр ва лавозимларда ишлаган йиллари, ойлари ва кунлари умумий тарзда ёзилади. Масалан, бир иш жойида бошқа ишга ўтказилгани ва бошқалар кўрсатилмайди.\n— 2-устунда ишга қабул қилинган сана кўрсатилади;\n— 3-устунда ходим ишлаган корхона, цех ва мансаби, номи ёзилади.\nАгар тақдим қилинган ҳужжатларга ходимнинг мазкур корхонанинг ўзидаги бошқа доимий ишга ўтказилиши тўғрисидаги маълумот бўлса, бу тўғрида ҳам тегишли ёзув киритилади.\nСўнг 2-устунда меҳнат шартномаси бекор қилинган сана, 3-устунда эса ходим томонидан тақдим қилинган ҳужжатда тегишли маълумот бор бўлса, меҳнат шартномасининг бекор қилинганлиги ҳам кўрсатилади.\n4-устунда дубликатга ёзув киритилиши учун асос бўлган ҳужжатнинг номи, номери ва санаси киритилади. Иш стажини тасдиқловчи ҳужжатлар эгасига қайтариб берилади. Иш берувчи ходимга мазкур корхонага кирмасдан олдинги иш стажини тасдиқловчи ҳужжатларни олишда ёрдам кўрсатиши мажбурийдир.\nМеҳнат дафтарчаси дубликатини беришда иш берувчи ходимдан қонун ҳужжатларида белгиланган энг кам иш ҳақининг 10 фоизигача миқдорда ҳақ олиш ҳуқуқига эга. Иш берувчининг айби билан яроқсиз ҳолга тушиб қолганда, меҳнат дафтарчаси нархини иш берувчи қоплайди. Табиий офатлар ёки бошқа сабабларга кўра ходимнинг меҳнат дафтарчаси йўқотилган тақдирда, дубликат бепул берилади.\nИшдан бўшаган ходимлар меҳнат дафтарчаларини ўз вақтида олмаган тақдирда, улар ишлаётган ходимларнинг меҳнат дафтарчаларидан алоҳида тарзда корхонанинг ходимлар бўлимида икки йил давомида сақланади. Ушбу муддат давомида ҳам йўқлаб келинмаган ва олинмаган меҳнат дафтарчалари иш берувчи архивида 50 йил сақланади ва шундан сўнг белгиланган тартибда йўқ қилиб юборилиши мумкин.\nКўп қаватли уйдаги квартирамни ижарага бермоқчиман. Ижара шартномасини нотариал тартибда тасдиқлатиш учун қандай ҳужжатлар талаб этилади ва бунинг учун қанча миқдорда давлат божи тўлашим керак?\nСаволга Юнусобод тумани 6-сон давлат нотариал идораси нотариуси Икром ИСМОИЛОВ жавоб беради:\n— Ўзингизга тегишли квартирани ижарага беришингиз учун квартира жойлашган туман кадастр хизматидан ижара шартномасини расмийлаштириш учун маълумотнома, ижарага берилаётган квартирада кимлар рўйхатда туриши ҳақида турар-жойдан маълумотнома, квартира жойлашган туман солиқ инспекциясидан маълумотномалар нотариал идорага тақдим этилади.\nИжара шартномасини расмийлаштириш учун тарафлар келишган ижара ҳақининг 1 фоизи миқдорида, лекин энг кам ойлик иш ҳақининг 20 фоизидан кам бўлмаган давлат божи ундирилади.\nЎқишни тиклаш шартлари\n2004 йили тўлов-контракт асосида ЎзМУнинг тарих факультетига ўқишга кириб, 2008 йилда 4 та фанни ўзлаштира олмаганим сабабли талабалар сафидан ўчирилганман. Ўқишимни тиклашим мумкинми?\nСаволга Олий ва ўрта махсус таълим вазирининг биринчи ўринбосари Мадамин АРИПЖАНОВ жавоб беради:\n— Вазирлар Маҳкамасининг 2010 йил 18 июндаги 118-сонли қарорининг 3-иловаси билан тасдиқланган Олий таълим муассасалари талабалари ўқишини кўчириш, қайта тиклаш ва ўқишдан четлатиш тартиби тўғрисидаги низомга асосан талабалар ўқишини кўчириш ёки қайта тиклаш, одатда, ёзги таътил даврида, тегишли курс (семестр)да ўқув машғулотлари бошланишига қадар амалга оширилади. Барча ўқув шакллари бўйича талабалар сафига қайта тиклаш тўлов-контракт асосида мазкур низом талабларига риоя қилинган ҳолда амалга оширилади.\nДавлат грантлари бўйича таълим олган етимлар, I ва II гуруҳ ногиронлари, шунингдек, муддатли ҳарбий хизматни ўтаган (захирага бўшаган кунларидан бошлаб уч йил мобайнида), академик таътилдан қайтган шахслар истисно тариқасида ўқишга давлат гранти ўринларига қайта тикланиши мумкин.\nЎқишдан четлатилгандан кейин 5 йилгача бўлган муддатда олий таълим муасcасаси ректорининг, ундан ортиқ муддат (ҳарбий хизматда бўлганлик, уч ёшгача бўлган болаларни парвариш қилиш билан боғлиқ меҳнат таътили ҳамда соғлиқни тиклаш вақтлари ушбу муддатга кирмайди) ўтган ҳолларда талабалар ўқишини тиклаш идоралараро комиссиянинг қарори асосида амалга оширилади.\nГувоҳнома яроқсиз бўлиб қолса...\nФарзандимга туғилганлик ҳақидаги гувоҳнома Хива туманидан берилган. Ҳозир оилам билан Чирчиқ шаҳрида яшайман. Маълум сабабларга кўра ушбу ҳужжат фойдаланишга яроқсиз бўлиб қолди. Уни алмаштириш учун қаерга мурожаат этишим керак?\nСаволга Хива туман ФҲДЁ бўлими мудири Сайёра АЛЛАБЕРГАНОВА жавоб беради:\n— Бундай ҳолатларда такрорий гувоҳномалар берилади. Фуқаролик ҳолати далолатномаларини қайд этиш қоидаларида белгиланганидек, туғилганлик ҳақида такрорий гувоҳномалар фуқаролик ҳолати далолатнома ёзуви қайд этилган тегишли шахснинг ўзига, унинг ота-оналарига ёки ишонч қоғозлари асосида бошқа шахсларга берилади.\nТакрорий гувоҳнома олишни хоҳловчи шахс далолатнома ёзувларини қайд этган ёки ўзи яшаб турган жойдаги ФҲДЁ органларига мурожаат этиши мумкин. Яшаш жойидаги ФҲДЁ органи орқали такрорий гувоҳнома бериш тўғрисидаги илтимос билан мурожаат этилганда, аризани қабул қилган ФҲДЁ органи уни далолатнома ёзувини қайд этган ФҲДЁ органига ижро учун жўнатади.\nАриза берувчи далолатнома ёзуви қайд этилган ФҲДЁ органига мурожаат этганда, такрорий гувоҳнома шу куннинг ўзида берилади.\nТакрорий гувоҳнома олишда ариза берувчининг шахсини тасдиқловчи ҳужжат кўрсатилиши керак.\nСаҳифани Маъмуржон ПАРПИЕВ тайёрлади.


Йўналиш ўзгарди. Кадрлар ҳам...\nЎзбекистон ташқи ишлар вазирининг 1-ўринбосари Илҳом Неъматов¸ халқаро йиғинларда кўпинча вазир ўрнига юбориладиган элчи ҳам эди.\nЎзбекистон Ташқи ишлар вазирлигида кадр ўзгариши амалга оширилди. Кузатувчилар¸ буни ташқи сиëсат йўналишидаги эврилиш билан боғламоқдалар.\nЎзбекистон Президенти Ислом Каримов 27 ноябр куни ташқи ишлар вазирининг биринчи ўринбосари Илҳом Неъматовни ишдан олиб, ўрнига Жаҳон иқтисодиёти ва дипломатияси университетининг ректори сифатида ишлаб келган Ҳамидулла Кароматовни тайинлади.\nАввалига Ferghana.ru ва Regnum ахборот агентликлари томонидан тарқатилган бу хабар душанба куни вазирликнинг расмий веб саҳифасида ҳам ўз тасдиғини топди.\nЭндиликда¸ ташқи ишлар вазирининг эндиликда собиқ биринчи ўринбосари Илҳом Неъматов Россияга элчи этиб юборилиши мумкин.\nОдатда вазир ўринбосарлари у ёқда турсин, вазирларнинг ўзлари ўзбекистонликлар учун унчалик таниш бўлмайди ва Ўзбекистон расмий матбуотида бу каби кадр ўзгаришлари сабаби, ким кетиб, ким келаётгани, кетаётган нима қилдию¸ келаётган давлат хизматчисидан нималар кутилаётгани ҳақида гапирилмайди.\nХўш, Ўзбекистон дипломатияси тизимидаги навбатдаги кадрлар алмашинувнинг боиси нимада, деган савол билан ўзбекистонлик собиқ дипломат Тошпўлат Йўлдошевга мурожаат қилдик. Суҳбатдошимиздан дастлаб, Ташқи ишлар вазирининг янги биринчи ўринбосари Ҳамидулла Кароматов ташқи сиёсатда нима каромат кўрсатиши мумкин, деб сўрадик.\nТошпўлат Йўлдошев: Ҳамидулла Кароматовнинг ташқи ишлар вазирининг биринчи ўринбосари этиб тайинланиши умуман вазирликнинг имкониятларини анча кучайтиради. Чунки бу одамнинг олдингиларга қараганда тайëргарлиги кучли. Ўзи Ўзбекистон Миллий Университетининг (собиқ ТошДУ) Шарқшунослик факультетини тугатган. Ташқи давлатларда ишлаган, бош вазир ўринбосари сифатида ишлаган, Францияда элчи вазифасида ишлаган, Жаҳон иқтисодиëти ва дипломатияси университетининг ректори бўлиб ишлаган.\nҲозирга келиб¸ Ўзбекистон ўзини изоляцияга тушириб, бошқа мамлакатлардан ажралиб қолди. Мана¸ ЕвроосиëИҲдан чиқди. Россия унга нисбатан маълум бир иқтисодий чораларни кўраяпти. Икки ҳафта олдин Тошкентга 4000та Нексия автомобилларини қайтариб юборди. Ўзбекистондан умуман автомобил сотиб олмайдиган бўлди. Айни пайтда¸ Қозоғистон билан ҳам алоқалар ëмонлашиб бораяпти.\nХуллас ташқи ишлар вазирлигида янги кадрлар бўлиши керак. Шу кадрларнинг дебочаси яъни бошланиши Ҳамидулла Кароматов. Албатта¸ буларнинг қўлидан катта иш келмайди. Улар буйруқни бажаришади. Лекин¸ айни пайтда¸ Ҳамидулла Кароматовни мен кучли кадр деб ҳисоблайман.\nОзодлик: Неъматов Россияга элчи қилиб жўнатилибди. Бу нимани англатади? Ëки собиқ ташқи ишлар вазирининг биринчи ўринбосарининг фаолиятидан норозилик бўлганми?\nТошпўлат Йўлдошев: Бунинг асосий маъноси Ислом Каримов умуман ташқи ишлар вазирлигида ишлаëтган раҳбар ходимларнинг фаолиятидан норози. Ташқи ишлар вазирлиги бошқа қўшни МДҲ мамлакатлари билан алоқаларни ривожлантириш ўрнига сиëсий тарангликка, иқтисодий, савдо алоқаларини қисқартиришга олиб келгандан кейин¸албатта¸ у кадрларни алмаштиришга мажбур.\nНеъматовдан ҳам норози бўлган. Норози бўлиб¸ ҳам мана Россияга элчи қилиб тайинлаяпти. У барибир Ўзбекистон дипломатиясидаги кўзга кўринган ходимлардан бири бўлиб қолади. Неъматов кўпроқ МХХчи бўлганлиги сабабли, Россияга борса бирор янгилик киритармикин¸буниси қоронғу. Каримов қанақадир силжишни умид қилиб шунақа кадрларни алмаштиришни бошлади¸ деса бўлади.\nОзодлик: Тошпўлат ака¸ суҳбатимиз бошида сиз Ўзбекистоннинг Россия билан алоқалари ëмонлашаяпти, ЕвроосиëИҲдан чиқаяпти дедингиз. Ўзбекистон ўз ташқи сиëсатини яна қайси томонга ва нима учун бураëтгани кўриниб турибди. Кароматовнинг тайинланиши мана шу ҳаракатлар билан боғлиқмикин?\nТошпўлат Йўлдошев: Албатта¸ Кароматов янги раҳбарлардан бири. Агар у келадиган бўлса, Ислом Каримов ундан Ўзбекистоннинг ташқи мамлакатлар билан¸ хусусан Россия ва МДҲ мамлакатлари билан алоқаларини қайтадан кўриб, балки уларга қанақадир жонлантириш киритишини кутади. Ҳозиргача Ўзбекистон интеграцион жараëнларда қатнаша олмади ва МДҲ мамлакатлари Ўзбекистонга бераëтган имтиëзлардан фойдаланиб келди¸ холос. Лекин айни пайтда Ўзбекистон бошқаларга шу имтиëзларни бермаганлиги сабабли алоқалар ëмонлашиб кетди. Буни Ҳамидулла Кароматов ëки Илҳом Неъматовлар тузата олмайди. Ўзбекистон боши берк кўчага кириб қолган. Бу сиëсатни Ислом Каримов мамлакатдан кетмайдиган бўлса, тузатиб бўлмайди.\nМавзу қаҳрамонлари – Ўзбекистон ташқи ишлар вазирининг собиқ ва янги биринчи ўринбосарлари ҳақида қўшимча маълумот:\nИлҳом Неъматов – Ўзбекистон ташқи ишлар вазирлигида 1992 йилдан бери ишлаб келган. Вазирнинг биринчи ўринбосари лавозимига 2005 йилнинг февралида тайинланган ва бу мақомда расман Ўзбекистоннинг Европа мамлакатлари ва Қўшма Штатлар билан алоқаларини мувофиқлаштириш учун маъсул бўлган.\nАмалда эса, асосан МДҲ мамлакатларига оид масалалар билан шуғулланган. Хусусан, кейинги пайтларда Ўзбекистон ўзини олиб қочишга ҳаракат қилиб келаётган Евроосиё иқтисодий ҳамжамияти ва Коллектив хавфсизлик шартномаси ташкилоти каби тузилмалар учрашувларида Ташқи ишлар вазири ўрнига қатнашиб келди.\nЯнги биринчи ўринбосар Ҳамидулла Кароматов, 70-80 йилларда араб мамлакатларида араб тили таржимони бўлиб ишлаган. Кароматовнинг бевосита дипломатик карьераси 2003 йилда Францияга элчи этиб тайинланганида бошланган.\nУндан аввал Кароматов бош вазир ўринбосари, президент маъмуриятида маслаҳатчи бўлиб ишлаган. 2005 йилда Париждан чақиртириб олинган ва Жаҳон иқтисодиёти ва дипломатияси университетига ректор этиб тайинланган.\nҲамидулла Кароматов билан боғлиқ бир жанжал ўтган йили кўплаб агентликлар тарқатган хабар мавзуси бўлган эди. Ўшанда Тошкент-Париж йўналишида парвоз қилган самолётда Кароматов маст ҳолда жанжал кўтариб, стюардесса ва хорижлик йўловчилардан бирига тан жароҳати етказгани хабар қилинган эди.


Олий лига: 25-тур рамзий терма жамоаси (Фото)\n22 октябрь, 2017, 15:33\nХабарингиз бор, 20-21 октябрь кунлари олий лига 25-тур ўйинлари бўлиб ўтди. Унда бир қатор натижалар қайд этилди. Қолаверса, ушбу турда кўплаб футболчилар ўзларини кўрсата олишди. Биз эса одатга кўра турнинг энг яхши ўйинчиларидан иборат рамзий терма жамоани тузиб чиқдик.\nБу гал терма жамоамиз ҳимоясида “Бухоро”нинг ҳужумкор ярим ҳимоячиси Санъат Шихов жойлаштирилди. Унинг чап қанот ҳимоясидан ўрин олганига ҳеч ҳам ажабланманг. Чунки у “Пахтакор”га қарши ўйинда анча ишончли тўп тепди.\nҚуйида SPORTS.uz сайти талқини бўйича олий лига 25-тур рамзий терма жамоаси билан танишинг:\nДарвозабон: Александр Лобанов “Пахтакор”.\nҲимоячилар: Санъат Шихов “Бухоро”, Аваз Агалиев “Машъал”, Владислав Касминин “Олмалиқ”, Дарко Гожкович “Қўқон-1912”.\nЯрим ҳимоячилар: Тиаго Безерра “Пахтакор”, Миржамол Қосимов “Бунёдкор”, Санжар Рашидов “Сўғдиёна”.\nҲужумчилар: Иззатилла Абдуллаев “Сўғдиёна”, Марат Бикмаев “Локомотив”, Драган Черан “Насаф”.


Абдулла Қодирий. Дарди йўқ — кессак, ишқи йўқ — эшшак (1923) | www.ziyouz.uz\nБош саҳифа МатбуотЖадид матбуотиАбдулла Қодирий. Дарди йўқ — кессак, ишқи йўқ — эшшак (1923)\n— Калникига ошға-а-а-а!!!\nГур-гур одам калникига туз ялаб чопадир…\n— Айиқ полвон кураш тушадир, Жўра қизиқ маймун ўйнатадир, Фарғонадан Арава полвон келди, Жиззахдан Ит полвон келди…\nКўрубсизки, кураш ўрнини ижарага олған зарғалдоқ хўжаларнинг қилған фойдалари минди-минди…\n— Чет эллардаги ўқуғучи ёшларимиз фойдасиға бу кун «Турон»да театру қўйиладир!\nЛа ҳавла ва ла қуввата… Тошканд мусулмонларини… яйзара ер ютубдир ва ё катта-кичик оға-ини ин-инларига кириб кетибдир…\nШунга ўхшаш «Шарқ саҳнаси» яхши ният ёрти мол, деб кино қўяр. «одамови»ларни йиғмоқ учун эшак ҳуркарлик қилиб, томға тўртта карнай ҳам чиқарадир; лекин шунчалик атторчиликлар, «Сурма кет, ўсма кет»лар бир пақир; саҳна хазинадорларининг оғизлариға пашша ўлтурған, ўюнхона эшикидан «ғинг» деган бир чибин учмайдир. Шу соатда шаҳарнинг барча чойхоналарида ғиж-ғиж чурвақа, лим-лим… бузоқ:\n— Оғзингми, ўрпилган ўрми?\n— Башарангми, бадбахтнинг даласими?\n— Кўзингми, пўстакнинг йиртиғими?\n— Энгахингми, йўлға чиқған ҳиндининг…ми?\n— Хо, хо, хо!\nТопған-таянған совутмачоқ шу. Бошқа дастмоя йўқ. Бангихонада «ҳарб-зарб» олуб юргучи бир ўртоғим нашанинг тутуни гуркураган чоқларда:\nХарсак — марсак,\nдарди йўқ — кессак\nишқи йўқ — эшшак! —\nдеб байт ўқуған бўлуб жоврар, ман бўлсам «Бу нима дегани тентакнинг» деб байтига тушунолмас эдим. Энди келиб-келиб бу байтнинг маъносини Эски шаҳар саҳналаридан топуб мавридсиз бўлсада, ўзим шу байтни яккахонлик қилмоқдаман:\nДарди йўқ — кессак, ишқи йўқ — эшшак!\nВоқиъан, дард бўлмаса, ишқ бўлмаса одамнинг кесакдан нима фарқи бўлсин-у, эшакдан нима айирмаси!\nВаллоҳи аълам биссавоб.\n«Муштум» — 1923 йил, 5-сон, 6-бет\n Яйзара — яксара, биратўла.\n Бу айтишув такялардаги бангиларнинг ўзига хос аскияси.\n «Ҳарб-зарб» — ҳарбий стратегия жанги; бу ерда даҳанаки жанг маъносида.\n Бу байтни бангилар бангихонада қарсак чалиб айтиб кетидан бири: «Соқий самадий, эски пўстакни ямади, қўйга бўри келганда қўйчивон ҳайҳайламади» — деб «жаво-о» — дейди. Қолганлар унга жўр бўлиб «жаво-о» деб бақиришади (жаво (ҳиндча) — наша чекишга кел, дегани).\n← Аввалги Аввалги Абдулла Қодирий. Шўх байтал (1923)\nКейинги → Кейинги: Абдулла Қодирий. Ёмон кўз (1923)


Соғлом ота-она – соғлом бола демакдир - Hidoyat.uz\nСоғлом ота-она – соғлом бола демакдир\nАсосий саҳифа Жамият Оила Соғлом ота-она – соғлом бола демакдир\nЧоп этилди Dekabr 16, 2020 Соғлом ота-она – соғлом бола демакдирda fikr bildirishni o'chirish\nТараққиётнинг янги босқичида ҳам “соғлом она ва соғлом бола”, “соғлом онадан соғлом бола” каби эзгу ғоя асосида жуда кўплаб дастурлар амалга оширилмоқда. Бу бежиз эмас албатта. Чунки фарзанд – Аллоҳ таолонинг инсониятга ато этган беҳисоб неъматлари ичида энг қадрибаланд ва азизи эканини, шу билан бирга, чексиз умидлар ила бир ёстиққа бош қўйган икки инсонга “ота ва она” деган шарафли номни юкланишига асос эканини ҳам ҳеч ким инкор этолмайди. Фарзанднинг қанчалар буюк неъмат экани, уни Яратгувчи Аллоҳдан ўзга ҳеч ким бера олмаслигини теранроқ англаш учун “ўзгаларга ибрат” бўлган бефарзандларнинг ҳаётига нигоҳ ташлаш лозим бўлади. Шунда унинг қанчалар чексиз ва буюк неъмат эканини англаб етиш имкони янада зиёда бўлади.\nИслом таълимотига мувофиқ, келажакда ота ёки она бўлмишларнинг бўлажак фарзандлари олдидаги энг биринчи бурчи унга муносиб она ёки ота танлаш мажбуриятидир. Чунки ҳадислардан бирида Расулуллоҳ соллаллоҳу алайҳи васаллам: «Уруғларингизга ихтиёрни яхши қилинг. Никоҳингизга тенгни топинг ва уларга никоҳланинг» дедилар. Мазкур ҳадисдан хар бир турмуш қурадиган ўғил-қиз, келажакда дунёга келадиган дилбандига дунё ва дин масаласида муносиб бўлган она ва ота танлаши улуғ бир вазифа экани англашилади. Шу билан бирга турмуш қуришда мусулмон инсон нафақат шахсий манфаатини балки, зурриёдининг ҳам манфаатини ўйламоғи лозим экани аён бўлади. Сабаби фарзанднинг барча шахсий сифат ва хусусиятлари насл яъни ирсият орқали ўз ота-онасидан ўтиши барчага кундек равшандир. Айнан мана шу сабабдан боланинг ота ва онасини танланаётганда уларнинг аввало маънавий ва жисмоний жиҳатдан соғлом ва баркамол эканига эътибор қаратиш лозим бўлади. Оқибатда эса мазкур фарзанд бутун ҳаёти давомида ўзини дунёга келтирганлардан кўнгли сурур ва фахрга тўлиб ҳаёт кечиради.\nШуни ҳам таъкидлаб ўтиш лозимки, никоҳдан олдин тиббий кўрикдан ўтиш ҳам шариат изн берган нарсалардандир. Зеро, бу жараённи куёв ва келин ўзларининг сабабидан келажакда дунёга келадиган фарзандларининг ақлан ва жисмонан саломатлиги хақида куйиниши ва қайғуриши дейилса ҳам асло муболаға бўлмайди.\nМазкур жиҳатлардан келиб чиқиб хулоса қиладиган бўлсак, дунёга келадиган боланинг ҳам руҳий-маънавий, ҳам жисмоний саломат бўлишининг ташвишини буюк неъмат – фарзанд дунёга келмасдан аввал эмас, балки ҳомила вужудга келмасдан аввал бошламоғимиз, бунинг учун эса энг аввало: «кимга қиз узатяпмиз?» ва «кимни келин қиляпмиз?» каби саволлар асосида чуқурроқ мулоҳаза қилмоғимиз лозим бўлади.\nРоссиядаги энг қадимий масжид 2022 йилгача қайта тикланади


ЎзММА: янги сарҳадлар сари янги нишон билан - Ўзбекистон Янгиликлари\nЎзбекистон Миллий медиа ассоциациянинг ўз низомида белгиланган фаолият турини намоён этувчи янги логотипи тасдиқланди.\nЯнги логотип минимализм услубида ишланган бўлиб, қадимдан аждодларимизга мерос бўлган миллий “қуроқ” намунасида ифодаланган. Бунинг рамзий маъноси бор. Тасвир турли ранг ва шаклдаги матоларни бирлаштириш орқали яхлит амалий санъат намунасини юзага келтирадиган тарихий ва замонавий анъаналаримиз уйғунлигидаги бир жамият, бир мақсад атрофида миллий медиа аъзоларини бирлаштирувчи маънога эга.\nЛоготипдаги турли рангларда акс эттирилган тўртбурчак шакллар рақамли дунёнинг муҳим элементи пикселларни англатади.\nҚайд этиш керак, Ўзбекистон Миллий медиа ассоциацияси бугунги кунда республикадаги 21 та нодавлат телеканал, 19 та радиоканал, шунингдек, Ўзбекистон кабель телевидениесига аъзо хорижий каналларни ўз ичига олади.


АҚШда олимлар коронавирусни бир сонияда йўқ қилиш усулини топди - Daryo\n15:58, 28.04.2021 51487\nАҚШда олимлар коронавирусни бир сонияда йўқ қилиш усулини топди\nАҚШда Теxas А&М университети олимлари COVID-19’ни бир сонияда ёки ундан ҳам тезроқ йўқ қилишга имкон берувчи усулни кашф этди. Бу ҳақда Phys.org нашрига таяниб, «РБК» хабар берди.\nУниверситетнинг Электрон ва компьютер технологиялари кафедраси профессори Арум Хан ўз ходимлари билан биргаликда юқори ҳарорат ёрдамида ушбу натижага эришди. Нашрнинг таъкидлашича, коронавирусни зарарсизлантириш учун иссиқликдан фойдаланиш усули илгари ҳам намойиш қилинган, аммо аввалги тадқиқотларда вирус ҳарорат таъсирида бир дақиқадан 20 дақиқагача бўлган. «Бу усул инфекцияни йўқ қилишда амалий ечим бўлмаслиги мумкин, чунки узоқ вақт давомида иссиқликни қўллаш қийин ва қимматга тушади», — деб таъкидлайди Phys.org.\n«Хан ва унинг жамоаси ҳозирда иссиқлик билан ишлов бериш коронавирусни бир сониядан камроқ вақт ичида тўлиқ зарарсизлантиришини кўрсатди ва COVID-19’нинг, айниқса, ҳаво томчилари билан тарқалишини камайтириш мумкинлигини исботлади», — дея қайд этади нашр.\nТажриба давомида олимлар таркибида коронавирус бор эритмани зангламайдиган пўлатдан ясалган трубанинг қиздирилган қисмидан ўтказди. Маълум бўлишича, эритма қарийб ярим сония давомида деярли 72 даражагача қиздирилса, вирус титри 100 минг марта камаяди, бу эса уни зарарсизлантириш учун етарли.\nТадқиқотчилар ушбу усулни иситиш, шамоллатиш ва ҳавони тозалаш тизимлари ёрдамида қўллаш мумкин деб ҳисобламоқда.\n2020 йил Франция Прованс университети олимлари коронавирус қандай ҳароратда йўқ бўлишини аниқлаган эди. Тажриба давомида улар вирус ҳужайраларини бир соат давомида Цельсий бўйича 60 даража ҳароратда қиздирган ва иссиқлик таъсиридан кейин баъзи штаммлар кўпайиши мумкинлигини аниқлаган. Бироқ 92 даражагача ҳароратда 15 дақиқа қиздирилгандан сўнг, коронавирус бутунлай ўлган.\nАпрель ойида Австралиянинг Walter and Eliza Hall Institute of Medical Research институти олимлари ламалар турига кирувчи алпоканинг танаси табиий равишда одамларга хос коронавирусга қарши антитаналар ишлаб чиқаришга қодир эканини аниқлади. Улар ушбу кашфиёт инфекцияни даволашнинг янги усулини яратишга ёрдам бериши мумкинлигини маълум қилди.\nАввалроқ АҚШнинг Биологик ҳимояга қарши кураш ва таҳлил миллий маркази олимлари қуёш нури SARS-CoV-2 вирусини йўқ қилиши мумкинлигини, аммо у қуёш нурлари таъсир қилиш давомийлиги, кенглиги ва куннинг қайси вақтида таъсир кўрсатишига боғлиқлигини аниқлаганди.\nКоронавируснинг иссиқ ҳавода ўлиши ҳақида аниқ маълумот йўқлиги айтилди\n22:12 Бугун 4672\n08:13, 04.12.2021 62868


Артериал қон босимининг меёри ҳақида нималарни биласиз? Унинг нормаси қанча?\n13:09:55 27 May 2020\nХозирда ер шарининг 40% ахолиси хафақон касаллигидан азият чекади. 10-15 йил олдин хам бу кўрсаткич 33 фоиздан ортмас эди.\nХар қандай инсоннинг артериал қон босими меёрида бўлиши керак. Илгари бу кўрсаткич 120/80 мм.с.у. ташкил этиб, қон босими 140/90 мм.с.у га етганда уни тушириш чора тадбирлари қўлланилар эди.\nБутуниттифоқ Соғлиқни Сақлаш ташкилоти инсонлардаги қон босими меёрларини янги кўрсаткичларини белгилаб берди. European Heart Journal нашриётининг маълум қилишича янги параметрларга кўра унинг юқори чегараси 130/80 мм с.у. ни ташкил этади.\n“65 ёшгача бўлган соғлом одамлар учун систолик қон босимининг юқори чегараси 120-129 с.у. атрофида, 65 ёшдан ортган одамлар учун эса 139 мм.с.у. гача бўлиши керак. Касалликнинг туридан ва хавфлилик даражасидан қатъий назар пастки (диастолик) босим 80 мм. с.у. дан ортмаслиги керак”, деб ёзади Journal of the American College of Cardiology нашриёти.\nЯнги стандартларга кўра қон босими 130-139/80-89 мм.с.у. га етганда – биринчи даражали хафақон касаллиги, 140/90 мм.с.у. дан ортганда иккинчи даражали хафақон касаллиги дейилади ва 180/120 с.у. га етганда гипертоник криз хақида сўз юритилади.\nАммо “қон босимини кўтарилиши” хар доим хам беморга дори воситаларини ичиш кераклигини талаб этмайди. Аксинча бу кўрсаткичлар беморларга ўз хаёт тарзини қайта кўриб чиқиш зарурлигини, яъни ортиқча вазнни ташлаш кераклиги, соғлом овқатланишга ўтишни, жисмоний юкламаларни ошириш кераклигини, зарарли одатлар (чекиш) дан воз кечиш лозимлиги хақида сигнал беради.\nҚон босимини нормаларини ўзгартиришдан мақсад ўлим хавфини келтириб чиқараётган юрак қон-томир касалликларини эрта ташхислаш, инфаркт ва инсульт сонини камайтириш назарда тутилган.


4 июнь, 2021, 16:10\nТеглар:Хорди Альба | Барселона\n“Барселона”дан кетиши кераклиги айтилаётган Жорди Альба фаолиятни охиригача Каталония клубида қолишини уқтирди.\n- Менинг клуб билан яна уч йиллик шартномам бор ва уни охиригача етказа олишимга ишонаман. Албатта, қарорни клуб қабул қилади, лекин мен умримнинг охиригача “Барселона”да қолишни истайман, - деди Альба.\nАльба 2012 йилдан бери каталонияликлар шарафини муносиб ҳимоя қилиб келмоқда. У “Барса” билан беш мартадан миллий чемпионат ва мамлакат кубогида ғолиб чиққан. УЕФА Чемпионлар лигаси, Суперкубогида бош соврин соҳиби бўлган.\nТажрибали футболчи Каталония клубига келгунга қадар “Валенсия” ва “Химнастик” каби жамоаларда тўп тепган эди.\n“Барса” таркиби қайта тузилади


Украин парламенти Россияга қарши санкцияларни маъқуллади\n26 ноябр 2020, Тошкент вақти: 14:09\nРоссияга қарши санкциялар қўллашга Украина ҳукуматига рухсат берувчи қонунни бугун сўнгги ўқишда Верховная Раданинг 244 депутати қўллаб овоз берди.\nУкраина ҳукумати тузган қора рўйхатда россиялик 172 киши ва 65 ширкат бор.\nРўйхатга киритилганлар расмий Киевга кўра, сепаратчиликни қўллаб-қувватлаётганлардир. Уларга қарши санкциялар Украина Миллий хавфсизлик ва мудофаа кенгаши тасдиғидан ўтганидан сўнг кучга киради.\nҚонуннинг дастлабки лойиҳасида миллий хавфсизликка таҳдид қилаётган оммавий ахборот воситаларини цензуралашга оид модда ҳам мавжуд эди.\nИнсон ҳуқуқлари ҳимоячилари танқидидан сўнг бу модда лойиҳадан чиқариб юборилган.